
FORORD TIL DET FØRSTE OPPLAGET[1]

Det verket som jeg her offentliggjør første bind av, utgjør fortsettelsen av mitt skrift: «Til kritikken av den politiske økonomien», som ble utgitt i 1859. Den lange pausen mellom begynnelsen og fortsettelsen skyldes en mangeårig sjukdom som gang på gang avbrøt arbeidet mitt.

Innholdet i dette tidligere skriftet er sammenfattet i første kapittel av dette bindet.[2] Dette ble ikke bare gjort for sammenhengen og fullstendighetens skyld. Framstillingen er forbedret. I den grad saksforholdet gjør det mulig er mange punkter, som tidligere bare er antydet, her blitt utviklet videre. Omvendt er det punkter som her bare blir antydet, som tidligere ble behandlet utførlig. Avsnittene om verdi- og pengeteoriens historie er nå naturligvis sløyfet helt. Imidlertid vil leseren av det tidligere skriftet finne nye kilder til denne teoriens historie i fotnotene til det første kapitlet.

All begynnelse er vanskelig, det gjelder i enhver vitenskap. Å forstå det første kapitlet, særlig det avsnittet som inneholder analysen av varen, vil derfor by på de største vanskelighetene. Når det gjelder den nærmere analysen av verdisubstansen og verdistørrelsen har jeg popularisert den mest mulig.1) Verdiformen, hvis ferdig utviklede skikkelse er pengeformen, er meget innholdsløs og enkel. Likevel har menneskeånden i mer enn 2000 år forgjeves forsøkt å utforske den, mens en på den andre sida i hvert fall et stykke på vei har lykkes i å analysere langt mer innholdsrike og kompliserte former. Hvorfor? Fordi det er lettere å studere den utviklede kroppen enn kroppscellene. Når en analyserer de økonomiske formene kan en dessuten verken bruke mikroskop eller kjemiske reagenser. Abstraksjonsevnen må erstatte begge disse hjelpemidlene. For det borgerlige samfunnet er imidlertid vareformen til arbeidsproduktet eller verdiformen til varen den økonomiske celleformen. For den uskolerte synes denne analysen å dreie seg om reine spissfindigheter. Det dreier seg faktisk også om spissfindigheter, men bare på samme måten som det gjør det innen mikroanatomien.

Bortsett fra avsnittet om verdiformen vil en derfor ikke kunne beskylde denne boka for å være vanskelig å forstå. Jeg forutsetter sjølsagt lesere som vil lære noe nytt, altså også vil tenke sjøl.

Fysikeren betrakter naturprosesser enten der de framtrer i sin mest pregnante form og mest fri fra forstyrrende påvirkninger, eller, om det er mulig, gjennomfører han eksperimenter under betingelser som sikrer at prosessen skjer i sin reine form. I dette verket skal jeg utforske den kapitalistiske produksjonsmåten og de produksjonsforholdene som den tilsvarer. Dens klassiske hjemsted har til nå vært England. Det er grunnen til at jeg i hovedsak vil bruke dette landet for å illustrere mine teoretiske resonnementer. Men dersom den tyske leseren skulle trekke fariseisk på skuldrene over forholdene til den engelske industri-jordbruksarbeideren, eller optimistisk berolige seg med at situasjonen ikke på langt nær er så ille i Tyskland, da kan jeg bare si til ham: De te fabula narratur![3] (Det er deg det blir fortalt om her!)

I og for seg dreier det seg ikke her om den høyere eller lavere utviklingsgraden av de samfunnsmessige motsetningene som springer ut av naturlovene for den kapitalistiske produksjonen. Det dreier seg om disse lovene sjøl, om disse tendensene som virker og setter seg gjennom med jernhard nødvendighet. Det industrielt mer utviklede landet viser bare det mindre utviklede landet bildet av dets egen framtid.

Men bortsett fra dette. Der den kapitalistiske produksjonen fullt ut er innført hos oss, f.eks. i de egentlige fabrikkene, er forholdene mye dårligere enn i England, fordi vi mangler den motvekta som fabrikklovene utgjør. På alle andre områder lider vi, liksom hele det øvrige kontinentale Vest-Europa, ikke bare under utviklingen av den kapitalistiske produksjonen, men også under mangelen på utvikling. Foruten de moderne misforholdene lider vi under ei hel rekke nedarvede misforhold. Disse springer ut av gammeldagse, overlevde produksjonsmåter som vegeterer videre. Og med dem følger uunngåelig utidsmessige sosiale og politiske forhold. Vi lider ikke bare under de levende, men også under de døde. Le mort saisit le vif (!) (Den døde griper fatt i den levende!)

Den sosiale statistikken i Tyskland og det øvrige kontinentale Vest-Europa er elendig, sammenliknet med den engelske. Likevel løfter den så mye av sløret at vi bak den kan skimte medusa-hodet. Vi ville bli forskrekket over tilstandene i vårt eget land dersom våre regjeringer og parlament, slik som i England, nedsatte periodiske kommisjoner for å undersøke de økonomiske forholdene; dersom disse kommisjonene ble utrustet med de samme fullmaktene til å utforske sannheten som i England; dersom en for dette formålet lyktes å finne like sakkyndige, upartiske og hensynsløse menn som fabrikkinspektørene i England er, deres medisinske rapportører om «Public Health» (offentlig helse), deres undersøkelseskommisjonærer om utbyttingen av kvinner, barn, om bolig- og ernæringsforhold osv. Perseus bar en tåkekappe for å forfølge uhyrer. Vi trekker tåkekappen djupt ned over øyne og ører for å kunne benekte at uhyrene eksisterer.

Vi må ikke narre oss sjøl. På samme måte som den amerikanske uavhengighetskrigen i det 18. århundret betydde at stormklokkene ringte for den europeiske middelklassen, slik virker den amerikanske borgerkrigen i det 19. århundret for den europeiske arbeiderklassen. I England er omveltningsprosessen til å ta og føle på. Når den har nådd et visst høydepunkt må den slå tilbake til kontinentet. Der vil den utvikle seg i mer brutale eller mer humane former, alt etter utviklingsgraden til arbeiderklassen sjøl. Når vi ser bort fra høyere motiver, er det altså i samsvar med interessene til de nå herskende klassene å rydde unna alle lovlig kontrollerbare hindringer som hemmer utviklingen av arbeiderklassen. Bl.a. derfor har jeg gitt den engelske fabrikklovgivningens historie, innhold og resultat en så utførlig plass i dette bindet. En nasjon skal og kan lære av en annen. Sjøl når et samfunn er kommet på sporet av naturloven for sin egen bevegelse — og det endelige målet med dette verket er å avsløre den økonomiske bevegelsesloven for det moderne samfunnet —, kan det verken hoppe over eller gjennom dekret avskaffe naturlige utviklingsfaser. Men det kan korte inn og mildne fødselsveene.

Et par ord for å unngå mulige misforståelser. Jeg framstiller ikke på noen måte skikkelsene til kapitalisten og grunneieren i noe rosenrødt skjær. Men her dreier det seg bare om personer i den grad de er personifiseringer av økonomiske kategorier, bærere av bestemte klasseforhold og interesser. Ut fra mitt standpunkt oppfatter jeg utviklingen av de økonomiske samfunnsformasjonene som en naturhistorisk prosess. I mindre grad enn noen andre gjør dette standpunktet den enkelte ansvarlig for forhold han sjøl er et sosialt produkt av, uansett hvor mye han subjektivt kan heve seg over disse forholdene.

På den politiske økonomiens område møter den frie, vitenskapelige forskningen ikke bare de samme fiendene som på alle andre områder. Egenarten av det stoffet den behandler framkaller og mobiliserer til arenaen de heftigste, mest smålige og mest hatefulle lidenskapene i det menneskelige bryst — privatinteressens furier. Den engelske høykirken f.eks. vil heller tilgi et angrep på 38 av dens 39 trosartikler enn et angrep på 1/39 av dens pengeinntekter. Nå for tida er sjøl ateismen en culpa levis*, sammenliknet med kritikken av de eksisterende eiendomsforholdene. Likevel skjer det visse framskritt. Jeg kan f.eks. vise til den blåboka[4] som ble offentliggjort i løpet av de siste ukene: «Correspondence with Her Majesty’s Missions Abroad, regarding Industrial Questions and Trade Unions». Utenriksrepresentantene for den engelske kronen uttaler her med tørre ord at i Tyskland, Frankrike, kort sagt i alle kulturstatene på det europeiske kontinentet, er en forvandling av de bestående forholdene mellom kapital og arbeid like følbar og like uunngåelig som i England. Samtidig, på den andre sida av Atlanterhavet, erklærte herr Wade, visepresidenten i De forente stater, på offentlige møter: Etter at slaveriet er avskaffet står forvandlingen av kapital- og grunneiendomsforholdene på dagsordenen! Dette er tegn i tida som ikke lar seg skjule av purpurkapper eller svarte munkekutter. De betyr ikke at det vil skje et under i morgen. Men de viser hvordan en sjøl innen de herskende klassene begynner å ane at det nåværende samfunnet ikke er en fast krystall, men en organisme som er i stand til å forandre seg og som hele tida er inne i en prosess av forandring.

Det andre bindet av dette skriftet vil behandle kapitalens sirkulasjonsprosess (Bok II) og utformingen av totalprosessen (Bok III). Det avsluttende tredje bindet (Bok IV) vil behandle teoriens historie.

Enhver vitenskapelig begrunnet kritikk er meg velkommen. Overfor fordommene til den såkalte offentlige mening, som jeg aldri har gjort innrømmelser, gjelder for meg nå, som før, valgspråket til den store florentiner:

Segui il tuo corso, e lascia dir le genti![5]

Gå din egen vei, og la folk snakke!

London, 25. juli 1867

Karl Marx


ETTERORD TIL DET ANDRE OPPLAGET[6]

For dem som har lest den første utgaven skal jeg begynne med å peke på de forandringene som er gjort i den andre utgaven. Den mer oversiktlige inndelingen av boka springer en i øynene. Nye fotnoter er hele veien merket som noter til annen utgave. Når det gjelder sjølve teksten, så er dette de viktigste sakene:

I kapittel I, del 1, er verdiens avledning, gjennom analyse av de likningene som hver bytteverdi uttrykker seg i, vitenskapelig strengere gjennomført. Likeså er sammenhengen mellom verdisubstansen og bestemmelsen av verdistørrelsen gjennom samfunnsmessig nødvendig arbeidstid, som bare ble antydet i første utgave, uttrykkelig framhevet. Kapittel I, del 3, (verdiformen) er fullstendig omarbeidet, noe som allerede den dobbelte framstillingen i den første utgaven gjorde nødvendig. — I forbifarten vil jeg nevne at denne dobbelte framstillingen ble til på initiativ fra min venn dr. L. Kugelmann i Hannover. Jeg var på besøk hos ham våren 1867, da de første arkene med prøvetrykk ankom fra Hamburg. Han overbeviste meg om at det for de fleste leserne ville være nødvendig med en ytterligere, mer didaktisk framstilling av verdiformen. — Det siste avsnittet av det første kapitlet, «Varens fetisj-karakter etc.» er for en stor del forandret. Kapittel III, (Verdimål) er omhyggelig revidert. Grunnen er at dette avsnittet i den første utgaven var behandlet skjødesløst, idet jeg viste til den framstillingen som allerede var gitt i «Zur Kritik der Polit. Oek.», Berlin 1859. Kapittel VII, særlig del 2 er betydelig omarbeidet.

Det ville være nytteløst å gå inn på hver enkelt mindre tekstforandring, som ofte bare er av stilistisk karakter. De er spredd over hele boka. Likevel ser jeg nå, idet jeg reviderer den franske oversettelsen som skal komme ut i Paris, at store deler av den tyske originalen hadde trengt en gjennomgripende omarbeiding noen steder, større stilistiske korrigeringer andre steder, dessuten også en grundigere fjerning av tilfeldige mindre feil. Det ble ikke tid til dette ettersom jeg først høsten 1871, midt under andre påtrengende arbeider, fikk beskjed om at boka var utsolgt og at trykkingen av den neste utgaven skulle begynne allerede i januar 1872.

Den forståelsen som «Kapitalen» raskt ble til del i vide kretser av den tyske arbeiderklassen er den beste lønna for mitt arbeid. Herr Mayer, fabrikant i Wien og en mann som økonomisk sett står på et borgerlig standpunkt, skrev treffende i en brosjyre som ble offentliggjort i løpet av den tysk-franske krigen, at den store sansen for teori som ble regnet som tysk arvegods, var fullstendig forsvunnet hos de såkalt dannede klassene i Tyskland, mens den derimot lever opp på nytt i landets arbeiderklasse.

I Tyskland har den politiske økonomien, fram til dags dato, vært en utenlandsk vitenskap. Gustav von Gülich har i «Geschichtliche Darstellung des Handels, der Gewerbe usw.», særlig i de to første bindene av verket hans som kom ut i 1830, for en stor del allerede behandlet de historiske omstendighetene som hemmet utviklingen av den kapitalistiske produksjonsmåten hos oss, og dermed også oppbyggingen av det moderne borgerlige samfunnet. Den politiske økonomien manglet altså en naturlig grobunn. Den ble importert som ferdig vare fra England og Frankrike; dens tyske professorer forble elever. Det teoretiske uttrykket for en fremmed virkelighet ble i deres hender forvandlet til en samling dogmer. Disse dogmene tolket de i samsvar med den småborgerlige verden som omga dem. De mistolket dem altså. Følelsen av vitenskapelig avmakt, som ikke helt lot seg undertrykke, og den ubehagelige samvittigheten over å måtte være skolelærere på et område som faktisk var fremmed for dem, forsøkte de å skjule bak en prunkende litteraturhistorisk lærdhet eller ved å blande til fremmed stoff, lånt fra de såkalte kameralvitenskapene. Resultatet var en miksmaks av kunnskaper, en skjærsild som den forhåpningsfulle (3. og 4. opplag: forhåpningsløse) kandidaten til det tyske byråkratiet måtte gå gjennom.

Siden 1848 har den kapitalistiske produksjonen utviklet seg raskt i Tyskland og allerede i dag står svindel og spekulasjon i full blomst. Men overfor våre fagøkonomer er skjebnen fortsatt like ublidt stemt. På den tida de fordomsfritt kunne drive med politisk økonomi, var de moderne økonomiske forholdene ennå ikke virkeliggjort i Tyskland. Da disse forholdene vokste fram, skjedde det under betingelser som ikke lenger tillot at de kunne studeres fordomsfritt innenfor rammene av den borgerlige horisonten. For så vidt den politiske økonomien er borgerlig, dvs. for så vidt den oppfatter det kapitalistiske systemet som den absolutte og siste formen for samfunnsmessig produksjon — og ikke som en forbigående utviklingsfase —, kan den forbli en vitenskap bare så lenge klassekampen ikke har slått åpent ut eller så lenge den bare manifesterer seg i enkeltstående hendelser.

La oss se på England. Dens klassiske politiske økonomi tilhører den perioden klassekampen ennå ikke har utviklet seg. Dens siste store representant, Ricardo, er til slutt den som bevisst gjør motsetningen mellom klasseinteressene til utgangspunkt for sin forskning, altså motsetningen mellom arbeidslønn og profitt, mellom profitt og grunnrente, idet han naivt oppfattet disse motsetningene som samfunnsmessige naturlover. Men dermed hadde også den borgerlige vitenskapen nådd fram til ei grense den ikke kunne overskride. Allerede mens Ricardo levde og i opposisjon til ham, kom det fram kritikk mot ham fra Sismondi.2)

Den tida som fulgte, 1820–30, utmerket seg i England gjennom stor vitenskapelig aktivitet på den politiske økonomiens område. Det var perioden med vulgarisering og utbredelse av den ricardoske teorien og dens kamp mot den gamle skolen. Det ble utkjempet strålende turneringer. Det som den gang ble prestert er lite kjent for det europeiske kontinentet, da polemikken for største delen er spredt i tidsskriftsartikler, leilighetsskrifter og pamfletter. Denne polemikken hadde en fordomsfri karakter — sjøl om den ricardoske teorien unntaksvis også allerede tjener som angrepsvåpen mot den borgerlige økonomien. Dette kan forklares ut fra forholdene i tida. På den ene sida vokste storindustrien sjøl akkurat ut av sine barneår, noe som den kjensgjerningen beviser, at den først begynner det periodiske kretsløpet i sitt moderne liv med krisa i 1825. På den andre sida var klassekampen mellom kapital og arbeid fortsatt trengt i bakgrunnen. Politisk var den trengt i bakgrunnen av striden mellom regjeringene og de føydale kreftene som fylket seg om den Hellige alliansen på den ene sida, og folkemassene, ledet av borgerskapet på den andre. Økonomisk var den trengt i bakgrunnen av konflikten mellom industrikapitalen og den aristokratiske grunneiendommen, en konflikt som i Frankrike ble skjult bak motsetningene mellom parselleiendommen og den store grunneiendommen. I England brøt denne motsetningen åpent fram etter innføringen av kornlovene. Litteraturen innen den politiske økonomien i England i løpet av denne perioden minner om den økonomiske Sturm und Drang-perioden i Frankrike etter dr. Quesnays død, men bare på samme måte som en seinsommer minner om våren. Med året 1830 begynte den krisa som var avgjørende en gang for alle.

I Frankrike og England hadde borgerskapet erobret den politiske makta. Fra da av antok klassekampen, både praktisk og teoretisk, stadig klarere og mer truende former. Den vitenskapelige borgerlige økonomiens dødsklokke lød. Nå dreide det seg ikke lenger om det ene eller andre teoremet var sant eller ikke, men om det var nyttig eller skadelig for kapitalen, om det var bekvemt eller ubekvemt, om det var tillatt av politiet eller ikke. I stedet for uegennyttig forskning, trådte den betalte disputersjuken, i stedet for fordomsfrie vitenskapelige undersøkelser, trådte apologetikkens* dårlige samvittighet og slette hensikter. Nå hadde imidlertid sjøl de pågående små traktatene som Anti-Corn-League,[7] med fabrikantene Cobden og Bright i spissen, slynget ut i verden, om ikke vitenskapelig, så i hvert fall historisk interesse gjennom deres polemikk mot grunneieraristokratiet. Men også denne siste brodden blir trukket ut av vulgærøkonomien, i og med at Sir Robert Peel innfører frihandelslovgivningen.

Den kontinentale revolusjonen i 1848 fikk også en reaksjon i England. Menn, som gjorde krav på vitenskapelig betydning, og som ville være noe mer enn reine sofister* og sykofanter* for de herskende klassene, søkte å bringe kapitalens politiske økonomi i samklang med proletariatets krav som det ikke lenger var mulig å ignorere. Derfor en åndsfattig synkretisme,* som John Stuart Mill er den beste representanten for. Det er den «borgerlige» økonomiens bankerotterklæring, mesterlig belyst allerede av den store russiske lærde og kritiker N. Tsjernisjevski, i hans verk: «Omriss av den politiske økonomien etter Mill».

I Tyskland modnet altså den kapitalistiske produksjonsmåten først etter at dens antagonistiske karakter hadde åpenbart seg, med bulder og brak gjennom de velkjente historiske kampene som fant sted i Frankrike og England. Dessuten hadde det tyske proletariatet allerede en klart høyere teoretisk klassebevissthet enn det tyske borgerskapet. Da det derfor syntes å kunne bli mulig med en borgerlig vitenskap innen den politiske økonomien, nettopp da var den av nevnte grunn allerede blitt umulig.

Under disse omstendighetene delte dens representanter seg i to rekker. Den ene besto av kloke, erhvervslystne, praktiske folk som fylket seg om fanen til Bastiat, den platteste og derfor den mest vellykkede representanten for den vulgærøkonomiske apologetikken. De andre, som var stolte over sin vitenskaps akademiske verdighet, fulgte J. S. Mill i forsøket på å forsone det uforsonlige. På samme måte som under den borgerlige økonomiens klassiske periode forble tyskerne også under dens forfallstid reine elever, etterplaprere og epigoner*, småkjøpmenn for de utenlandske storbedriftene.

Den særegne historiske utviklingen av det tyske samfunnet utelukket altså enhver original videreutvikling av den «borgerlige» økonomien, men derimot ikke — kritikken av den. I den grad en slik kritikk overhodet representerer en klasse, kan den bare representere den klassen som har som historisk oppgave å styrte den kapitalistiske produksjonsmåten og til slutt avskaffe klassene — nemlig proletariatet.

De lærde og ulærde talsmennene for det tyske borgerskapet forsøkte først å tie i hjel «Kapitalen», slik det hadde lykkes for dem å gjøre med mine tidligere skrifter. Da denne taktikken nå ikke lenger svarte til tidsforholdene, skrev de, under påskudd av å anmelde boka, anvisninger «Til beroligelse av den borgerlige beyisstheten». Men i arbeiderpressa — se f.eks. Joseph Dietzgens artikler i «Volksstaat»[8] — fant de stridsmenn som var dem overlegne, og som de fortsatt i dag er blitt svar skyldige.3)

En fortreffelig russisk oversettelse av «Kapitalen» kom ut våren 1872 i Petersburg. Opplaget på 3000 eksemplarer er nå allerede nesten utsolgt. Allerede i 1871 hadde herr N. Sieber, professor i politisk økonomi ved universitetet i Kiev, i sitt skrift «Teorija Tsennosti i Kapitala D. Rikardo» («Dr. Ricardos teori om verdi og kapital etc.»), påvist at min teori om verdien, pengene og kapitalen, i sine grunntrekk var en nødvendig videreutvikling av Smiths og Ricardos lære. Det som overrasker en vesteuropeer ved lesningen av hans solide verk, er at han konsekvent holder fast på det reint teoretiske standpunktet.

Metoden som er anvendt i «Kapitalen» er blitt lite forstått, noe som allerede går fram av de innbyrdes motstridende oppfatningene av den.

«Revue Positiviste»[9] i Paris anklager meg for, på den ene sida, at jeg behandler økonomien metafysisk, på den andre sida — gjett hva! — at jeg innskrenker meg til bare å analysere kritisk de gitte forholdene, i stedet for å foreskrive oppskrifter (i Comtes’ ånd?) for framtidas suppekjøkkener. Som svar på beskyldningene om metafysikk, sier professor Sieber:

«For så vidt det dreier seg om den egentlige teorien er metoden til Marx den samme deduktive metoden som kjennetegner hele den engelske skolen, en skole hvis mangler og fortrinn er felles for de beste teoretiske økonomene.»[10]

Herr M. Block — «Les Théoriciens du Socialisme en Allemagne. Extrait du Journal des Économistes, juillet et août 1872» («Sosialismens teoretikere i Tyskland. Utdrag av Journal des Économistes, juli og august 1872») — oppdager at metoden min er analytisk og sier bl.a.:

«Par cet ouvrage M. Marx se classe parmi les esprits analytiques les plus éminents.» («Med dette verket plasserer herr Marx seg blant de fremste analytiske tenkerne.»)

De tyske anmelderne hylte naturligvis opp om hegelsk sofistikk. «Vjestnik Evropy» i Petersburg (Europeiske budbringer) har en artikkel som utelukkende behandler metoden i «Kapitalen» (mai-nummeret 1872, s. 427–436), og finner at min forskningsmetode er strengt realistisk, mens framstillingsmetoden dessverre er tysk-dialektisk. Artikkelen sier:

«Ved første blikk, når en dømmer etter framstillingens ytre form, framstår Marx som den største idealfilosof, og det i den tyske, dvs. i den dårlige betydningen av ordet. Men i virkeligheten er han i uendelig større grad en realist enn alle sine forgjengere på den økonomiske kritikkens område … En kan ikke på noen måte kalle ham for en idealist.»

Jeg kan ikke svare forfatteren av denne artikkelen på noen bedre måte enn gjennom noen utdrag av hans egen anmeldelse. Denne burde dessuten kunne interessere mange av mine lesere som den russiske originalen er utilgjengelig for.

Etter å ha sitert fra mitt forord til «Kritik der Pol. Oek.», Berlin 1859, s. IV–VIII, der jeg har omtalt det materialistiske grunnlaget for metoden min, fortsetter forfatteren:

«For Marx er det bare én ting som er viktig: Å finne loven for de fenomenene han holder på å undersøke. Og det som er viktig for ham, er ikke bare den loven som behersker disse fenomenene i deres ferdige form og innbyrdes sammenheng, slik de kan observeres innenfor en gitt tidsperiode. Det som framfor alt er viktig for ham, er loven for deres forandring, deres utvikling, dvs. deres overgang fra en form til en annen, fra et system til et annet. Og når han først har oppdaget denne loven, undersøker han i detalj virkningene av den, slik den ytrer seg i samfunnslivet … Som følge av dette konsentrerer Marx seg bare om en ting: Gjennom nøyaktig vitenskapelig undersøkelse å påvise at samfunnsforholdene med nødvendighet blir dannet av bestemte påfølgende systemer. Og så langt mulig forsøker han å få en objektiv bekreftelse av de kjensgjerningene som tjener som utgangs- og støttepunkter for ham. For å kunne gjøre dette er det fullt ut tilstrekkelig at han, samtidig som han påviser nødvendigheten av det nåværende systemet, også påviser nødvendigheten av et nytt system, som det første uunngåelig må gå over i, uavhengig av om menneskene tror det eller ikke, om de er seg dette bevisst eller ikke. Marx betrakter samfunnsutviklingen som en naturhistorisk prosess, styrt av lover som ikke bare er uavhengige av viljen, bevisstheten og hensiktene til menneskene, men tvert om, snarere bestemmer deres vilje, bevissthet og hensikter … Om det bevisste elementet spiller en så underordnet rolle i sivilisasjonens historie, da er det klart at kritikken, hvis gjenstand er sivilisasjonen sjøl, mindre enn noe annet kan ha som grunnlag noen form av eller noe resultat av denne bevisstheten. Det betyr altså at det ikke er ideen, men bare de ytre fenomenene som kan tjene som utgangspunkt for kritikken. Kritikken vil begrense seg til å sammenlikne og konfrontere en kjensgjerning, ikke med ideen, men med en annen kjensgjerning. Det viktige for kritikken er bare at begge kjensgjerningene blir undersøkt mest mulig nøyaktig og at den ene virkelig utgjør et nytt utviklingsmoment i forhold til den andre. Men framfor alt er det viktig at rekka av samfunnssystemer ikke blir utforsket mindre nøyaktig, nemlig den rekkefølgen og de forbindelsene som de ulike utviklingsstadiene framtrer i. En vil her innvende at de allmenne lovene for det økonomiske livet er de samme, uavhengig av om en anvender dem på nåtida eller fortida. Men nettopp det benekter Marx. Ifølge ham finnes det ingen slike abstrakte lover … Etter hans mening har tvert imot hver historisk periode sine egne lover … Så snart livet har overlevd en gitt utviklingsperiode, idet det går fra et gitt stadium til et annet, begynner det også å bli styrt av andre lover. Med andre ord: Det økonomiske livet viser oss et fenomen som er analogt med utviklingshistorien innen andre områder av biologien … De gamle økonomene erkjente ikke de økonomiske lovenes natur da de sammenliknet disse med lovene for fysikken og kjemien … En djupere analyse av fenomenene viste at sosiale organismer skiller seg fra hverandre like grundig som plante- og dyreorganismer … Ja, ett og samme fenomen kan faktisk være underlagt helt forskjellige lover, som følge av den ulike totaloppbygningen av disse organismene, av variasjonene i deres enkelte organer, forskjellen i betingelsene som de fungerer under osv. Marx benekter f.eks. at befolkningsloven er den samme til alle tider og på alle steder. Han påstår tvert om at hvert utvik lingstrinn har sin egen befolkningslov … Med den ulike utviklingen av produktivkreftene forandrer forholdene seg og de lovene som styrer dem. Idet Marx, med dette utgangspunktet, stiller seg som mål å utforske og forklare det kapitalistiske økonomiske systemet, så formulerer han bare strengt vitenskapelig det målet som enhver nøyaktig undersøkelse av det økonomiske livet må ha … Den vitenskapelige verdien av slik forskning ligger i oppdagelsen av de særegne lovene som styrer framveksten, eksistensen, utviklingen og døden til en gitt samfunnsmessig organisme og hvordan den blir erstattet med en annen og høyere. Og en slik verdi har faktisk boka til Marx.»

Det forfatteren kaller min virkelige metode og som han her skildrer så treffende — og dessuten så velvillig, hva angår min personlige anvendelse av den —, hva annet er det enn den dialektiske metoden?

Riktignok må framstillingsmåten være formelt forskjellig fra forskningsmåten. Forskningen skal tilegne seg stoffet i detalj, analysere de forskjellige utviklingsformene og spore opp de indre forbindelsene mellom dem. Først etter at dette arbeidet er fullført, kan den virkelige bevegelsen bli framstilt tilsvarende. Dersom dette lykkes, slik at stoffets liv nå blir gjenspeilt ideelt, kan det se ut som en har å gjøre med en konstruksjon a priori*.

Min dialektiske metode er ifølge sitt grunnlag ikke bare forskjellig fra Hegels, men dens rake motsetning. For Hegel er tankeprosessen, som han til og med under navnet «ide» forvandler til et sjølstendig subjekt, virkelighetens demiurg*, og virkeligheten sjøl bare dens ytre framtredelse. Hos meg er omvendt det ideelle ikke noe annet enn det materielle, som er omsatt og oversatt i det menneskelige hodet.

Den mystifiserende sida av den hegelske dialektikken kritiserte jeg for snart 30 år siden, på ei tid da den ennå var på moten. Men akkurat mens jeg holdt på med første bindet av «Kapitalen», behaget det de kjedelige, arrogante og middelmådige epigonene[11] som nå er toneangivende i det dannede Tyskland, å behandle Hegel slik den brave Moses Mendelssohn behandlet Spinoza på Lessings tid, nemlig som en «død hund». Jeg erklærte meg derfor åpent som elev av denne store tenkeren og koketterte til og med enkelte steder i kapitlet om verditeorien med den uttrykksmåten som var særegen for ham. Til tross for at dialektikken i Hegels hender blir mystifisert, er han ikke desto mindre den første som har framstilt dens allmenne bevegelsesformer på en omfattende og bevisst måte. Hos ham står dialektikken på hodet. En må stille den på føttene for å kunne oppdage den rasjonelle kjernen innenfor det mystiske skallet.

I sin mystifiserte form ble dialektikken til en mote i Tyskland fordi den syntes å glorifisere det bestående. I sin rasjonelle skikkelse er den for borgerskapet og dens doktrinære talsmenn noe frastøtende og avskyelig, fordi den samtidig med den positive forståelsen av det bestående også inkluderer forståelsen av dets negasjon, av dets nødvendige undergang. Den betrakter altså enhver ny historisk form som uttrykk for en flytende bevegelse, dvs. den betrakter den også ut fra dens forgjengelige side. Den lar seg ikke imponere av noe, men er ifølge sitt vesen kritisk og revolusjonær.

Den motsigelsesfulle utviklingen av det kapitalistiske samfunnet viser seg for det praktiske borgerskapet mest slående og mest merkbart gjennom forandringene i de periodiske syklene som den moderne industrien gjennomløper, og som når sitt topp-punkt med den allmenne krisa. Denne krisa er igjen i anmarsj, sjøl om den foreløpig bare er i sine forstadier. Gjennom dens universelle omfang, samt intensiteten av dens virkninger, vil den til og med banke dialektikken inn i hodene på oppkomlingene i det nye hellige, prøyssisk-tyske riket.

London, 24. januar 1873

Karl Marx


FOR- OG ETTERORD TIL DEN FRANSKE UTGAVEN

London, 18. mars 1872

Til medborger Maurice La Châtre

Ærede medborger!

Jeg hilser med glede Deres ide om å gi ut oversettelsen av «Kapitalen» som en serie med hefter. I denne formen vil verket bli lettere tilgjengelig for arbeiderklassen, og for meg veier dette argumentet tyngre enn alle andre.

Det er forsida av medaljen, men her er også baksida: Undersøkelsesmetoden som jeg har brukt er ikke tidligere blitt anvendt på økonomiske spørsmål, noe som gjør det temmelig vanskelig å lese første kapittel. Det er å frykte at det franske publikumet, som alltid er utålmodig etter å komme til konklusjonen og begjærlig etter å forstå sammenhengen mellom de allmenne grunnsetningene og de dagsaktuelle spørsmålene, vil miste motet fordi de ikke straks vil kunne trenge videre framover.

Det er en ulempe som jeg ikke kan gjøre noe annet med enn på forhånd å gjøre den sannhetssøkende leseren oppmerksom på og forberedt på dette. Det finnes ingen kongsvei for vitenskapen og det er bare de som ikke skyr anstrengelsen å klatre opp dens bratte stier som har utsikt til å nå dens lyse høyder.

Karl Marx

Til leseren

Herr J. Roy har påtatt seg å lage en så nøyaktig og til og med ordrett oversettelse som mulig. Han har oppfylt denne oppgaven pinlig nøyaktig. Men nettopp hans pinlige nøyaktighet har tvunget meg til å forandre på teksten for å gjøre den lettere tilgjengelig for leseren.

Disse forandringene, som ble gjort fra dag til dag i og med at boka kom ut som en serie hefter, er gjort med vekslende omhu og måtte føre til ujamnheter i stilen.

Etter at jeg nå først hadde foretatt dette revisjonsarbeidet, er jeg kommet til at jeg også skal anvende det på den originalteksten som ligger til grunn (den andre tyske utgaven), for å forenkle noen resonnementer, for å komplettere andre, gi utfyllende historisk eller statistisk materiale, tilføye kritiske merknader osv.

Hvilke litterære mangler denne franske utgaven nå enn måtte ha, så har den en egen vitenskapelig verdi uavhengig av originalen og burde bli benyttet også av lesere som behersker tysk.

Jeg gjengir under de stedene i etterordet til den andre tyske utgaven som befatter seg med utviklingen av den politiske økonomien i Tyskland og den metoden som er anvendt i dette verket.4*)

London, 28. april 1875

Karl Marx


TIL DET TREDJE OPPLAGET

Det ble ikke Marx sjøl forunt å gjøre denne tredje utgaven ferdig for trykking. Den veldige tenkeren, hvis storhet nå også motstanderne bøyer seg for, døde 14. mars 1883.

På meg — som etter førti år mistet den beste og mest sanne venn i Marx, som jeg har mer å takke for enn ord kan uttrykke —, på meg falt nå plikten å gi ut både dette tredje opplaget og bind to, som Marx har etterlatt i form av et håndskrevet manus. Jeg skal her avlegge regnskap overfor leseren for hvordan jeg har oppfylt den første delen av denne plikten.

Marx hadde opprinnelig til hensikt å omarbeide store deler av det første bindet, utforme mange teoretiske punkter skarpere, tilføye nye punkter og supplere det historiske og statistiske materialet med data fra den siste tida. Fordi han var sjuk og fordi han ønsket å få avsluttet redigeringen av det andre bindet, måtte han gi avkall på dette. Bare det nødvendigste skulle forandres på og bare de tilleggene skulle føyes til som den franske utgaven, som i mellomtida var kommet ut, inneholdt.

I dødsboet ble det også funnet et tysk eksemplar som han flere steder hadde korrigert og utstyrt med henvisninger til den franske utgaven. Dessuten ble det funnet et eksemplar på fransk der han nøyaktig hadde avmerket de stedene som skulle benyttes. Disse forandringene og tilleggene begrenset seg, med få unntak, til den siste delen av boka, til avsnittet «Kapitalens akkumulasjonsprosess». Her lå den tidligere teksten nærmere opp til det opprinnelige utkastet, mens de avsnittene som gikk forut var grundigere gjennomarbeidet. Stilen var derfor mer levende, mer helstøpt, men også mer skjødesløs, forsynt med anglisismer*, delvis uklar og framstillingen viste her og der enkelte huller i argumentasjonen, da enkelte momenter bare var antydet.

Hva stilen angår, hadde Marx sjøl grundig revidert flere underavsnitt. Han hadde også gitt meg beskjed om hvor langt jeg kunne gå i å fjerne engelske tekniske uttrykk og andre anglisismer, bl.a. gjennom hyppige muntlige antydninger. Tilleggene og utvidelsene skulle Marx i alle tilfeller ha omarbeidet enda en gang og erstattet den glatte fransken med sin egen tettbygde tysk. Jeg måtte nøye meg med å oversette dem mest mulig i samsvar med den opprinnelige teksten.

I dette tredje opplaget er altså ikke et eneste ord forandret som jeg ikke er helt sikker på at forfatteren sjøl ville ha forandret. Det ville ikke falle meg inn å innføre i «Kapitalen» den vanlige sjargongen som tyske økonomer pleier å bruke, dette kaudervelske, som f.eks. kaller den for arbeidsgiver som mot kontant betaling lar andre arbeide for seg og kaller dem for arbeidstakere som gir fra seg arbeidet mot lønn. Også på fransk blir travail til daglig brukt i betydningen «sysselsetting». Franskmennene ville imidlertid med rette anse de økonomene for å være gale som ville kalle kapitalisten for donneur de travail (giver av arbeid) og arbeideren for receveur de travail (mottaker av arbeid).

Like lite har jeg tillatt meg å omgjøre de engelske uttrykkene for penger, mål og vekt, som gjennomgående er brukt i teksten, til sine moderne tyske ekvivalenter. Da den første utgaven kom ut fantes det i Tyskland så mange slags mål og vekt som det er dager i året, dertil to slags mark (riksmarken var den gang gyldig bare i Soetbeers hode, han hadde oppfunnet den på slutten av trettitallet), to slags gulden og minst tre slags taler, deriblant en som ble kalt «neues Zweidrittel».[13] Innen naturvitenskapen hersket det metriske systemet, på verdensmarkedet hersket engelsk mål og vekt. Under slike forhold var engelske måleenheter sjølsagt for ei bok som nesten utelukkende var nødt til å hente sin saksbakgrunn fra engelske industrielle forhold. Og denne sistnevnte grunnen er avgjørende fremdeles i dag, særlig fordi de omtalte forholdene på verdensmarkedet knapt har forandret seg, der engelsk mål og vekt ennå i dag nesten helt dominerer, særlig i de utslagsgivende industriene — jern og bomull.

Til slutt noen ord om den lite forståtte måten Marx brukte sitater på. Når det dreier seg om reine saksopplysninger og beskrivelser tjener sitatene, f.eks. fra de engelske blåbøkene, sjølsagt som enkelt dokumentarisk materiale. Det er imidlertid annerledes der teoretiske synspunkter til andre økonomer blir sitert. Da skal sitatet bare fastslå hvor, når og av hvem en økonomisk ide først ble klart formulert under utviklingens gang. Det som teller her, er om den relevante økonomiske ideen har betydning for vitenskapens historie, om den er et mer eller mindre adekvat teoretisk uttrykk for de økonomiske forholdene på sin tid. Det er i denne forbindelsen helt likegyldig om denne ideen fremdeles har absolutt eller relativ gyldighet som uttrykk for forfatterens standpunkt, eller om den allerede er fullstendig forbigått av den historiske utviklingen. Disse sitatene utgjør altså bare løpende kommentarer til teksten, kommentarer som er lånt fra den økonomiske vitenskapens historie og som slår fast de enkelte viktige framskrittene i den økonomiske teorien med dato og opphavsmann. Og det var svært nødvendig i en vitenskap der historieskriverne til nå bare har utmerket seg gjennom en tendensiøs, nesten streberaktig uvitenhet. — En vil nå også forstå hvorfor Marx, i samsvar med etterordet til den andre utgaven, bare helt unntaksvis har anført tyske økonomer.

Det andre bindet vil forhåpentligvis kunne komme ut i løpet av året 1884.

London, 7. november 1883

Friedrich Engels


FORORD TIL DEN ENGELSKE UTGAVEN

Det å offentliggjøre en engelsk utgave av «Kapitalen» trenger ikke å rettferdiggjøres. Tvert imot burde en heller forvente en forklaring på hvorfor den engelske utgaven er blitt så lenge forsinket, når en ser at de teoriene som denne boka legger fram stadig er blitt omtalt, angrepet, forsvart, forklart og feiltolket i tidsskriftene og i dagspressa i løpet av de siste årene, både i England og i Amerika.

Ikke lenge etter at forfatteren døde i 1883, ble det klart at det virkelig var nødvendig med en engelsk utgave av verket. De litterære testamentfullbyrderne til Marx presset på for å få offentliggjort en oversettelse. Da erklærte herr Samuel Moore, som gjennom mange år har vært venn både av Marx og av undertegnede, og som kanskje er mer fortrolig med denne boka enn noen annen, at han var beredt til å foreta oversettelsen. Det ble avtalt at jeg skulle sammenlikne manuskriptet med originalen og foreslå slike endringer som jeg holdt for å være tilrådelige. Da det etterhvert viste seg at den yrkesmessige virksomheten til herr Moore hindret ham i å få ferdig oversettelsen så hurtig som vi alle ønsket, tok vi med glede imot tilbudet fra dr. Aveling om å overta en del av arbeidet. Fru Aveling, Marx’ yngste datter, tilbød seg samtidig å kontrollere sitatene og bringe fram igjen originalteksten til de tallrike utdragene fra engelske forfattere og blåbøkene, utdrag som Marx hadde oversatt til tysk. Dette er blitt gjennomført hele veien, med noen få unntak som ikke var til å unngå.

Følgende deler av boka er oversatt av dr. Aveling: 1) Kapittel X (Arbeidsdagen) og XI (merverdirate og merverdimasse), 2) Avsnitt VI (Arbeidslønna, som omfatter kapitlene XIX til XXII), 3) Fra kapittel XXIV, avdeling 4 (Forhold som osv.) til slutten av boka — dette omfatter den siste delen av kapittel XXIV, kapittel XXV og hele avsnitt VIII (kapitlene XXVI til XXXIII), 4) de to forordene til forfatteren. Resten av boka er oversatt av herr Moore.[14] Mens hver av oversetterne på denne måten bare er ansvarlig for sin del av arbeidet, bærer jeg hovedansvaret for helheten.

Den tredje tyske utgaven, som hele veien har dannet grunnlaget for vårt arbeide, ble forberedt av meg i 1883 ved hjelp av de notisene som forfatteren hadde etterlatt seg. Disse notisene angir hvilke steder i den andre utgaven som skulle byttes ut med særskilt markerte avsnitt i den franske teksten, som ble offentliggjort i 1873.5) De forandringene som på denne måten er gjennomført i teksten til den andre utgaven stemmer i det store og hele med de forandringene som Marx i ei rekke skriftlige anvisninger har foreskrevet for en engelsk oversettelse, planlagt i Amerika for ti år siden, men som ble oppgitt hovedsakelig fordi det manglet en dyktig og egnet oversetter. Dette manuskriptet ble stilt til vår disposisjon av vår gamle venn F. A. Sorge i Hoboken, N(ew) J(ersey). Det inneholder ytterligere noen tillegg fra den franske utgaven. Men da dette manuskriptet er så mange år eldre enn de siste anvisningene for den tredje utgaven, har jeg bare unntaksvis og i spesielle tilfeller, hvor det hjalp oss over vanskeligheter, tillatt meg å gjøre bruk av det. På samme måte er den franske teksten blitt trukket inn ved de fleste vanskelige stedene, som holdepunkt for hva forfatteren sjøl var villig til å ofre, hver gang noe av den helhetlige betydningen i originalen måtte ofres i oversettelsen.

Det gjenstår imidlertid en vanskelighet som vi ikke kunne spare leseren for: Visse uttrykk er brukt i en betydning som ikke bare er forskjellig fra språkbruken i dagliglivet, men også forskjellig fra betydningen i den vanlige politiske økonomien. Dette var imidlertid ikke til å unngå. Ethvert nytt syn innenfor en vitenskap innebærer en revolusjon i faguttrykkene i denne vitenskapen. Dette er helt tydelig innenfor kjemien, der hele terminologien blir radikalt forandret omtrent hvert tjuende år og der en knapt vil finne en organisk forbindelse som ikke har gjennomgått en hel serie med forskjellige navn. Den politiske økonomien har vanligvis nøyd seg med å bruke uttrykkene fra handels- og industrilivet, slik de forelå, idet den fullstendig har oversett at den således begrenser seg til den snevre krets av ideer som disse termene uttrykker. Derfor har sjøl den klassiske politiske økonomien aldri gått utover de vanlige begrepene profitt og rente. Dette til tross for at den var seg fullstendig bevisst at både profitt og rente ikke er annet enn underavdelinger, biter av den ubetalte delen av det produktet som arbeideren må levere til eieren av virksomheten (som er den første som tilegner seg den ubetalte delen av produktet, sjøl om han ikke er den siste, eksklusive eier av det). Til tross for dette har den politiske økonomien aldri undersøkt denne ubetalte delen av produktet (som Marx kaller merprodukt) i sin helhet. Derfor har den aldri kommet til noen klar forståelse av dens opprinnelse og natur, og heller ikke av lovene som styrer den påfølgende fordelingen av dens verdi. På liknende måte blir all industri, bare ikke landbruk og håndverk, uten forskjell sammenfattet i uttrykket manufaktur. Dermed blir skillet mellom de to store og vesentlig forskjellige periodene i den økonomiske historien visket ut: Perioden med den egentlige manufakturen, som hviler på delingen av det håndverksmessige arbeidet, og perioden med den moderne industrien, som hviler på maskineriet. Men det er sjølsagt at en teori som betrakter den moderne kapitalistiske produksjonen bare som et utviklingstrinn i menneskenes økonomiske historie, må bruke andre uttrykk enn de som er vanlige for de forfatterne som anser denne produksjonsmåten for å være uforgjengelig og endelig.

Noen ord om forfatterens metode å sitere på ville ikke være helt av veien. I de fleste tilfellene tjener sitatene på vanlig måte som belegg for de påstandene som blir satt fram i teksten. Men i mange tilfeller blir det anført steder fra økonomiske verk for å påvise når, hvor og av hvem et bestemt syn første gang klart ble uttalt. Det skjer i slike tilfeller der den siterte meningen er viktig som et mer eller mindre adekvat uttrykk for betingelsene for den samfunnsmessige produksjon og bytte som er framherskende på et visst tidspunkt. Og det skjer helt uavhengig av om Marx anerkjenner denne teorien eller om den har allmenn gyldighet. Disse sitatene utstyrer derfor teksten med en løpende kommentar som er lånt fra vitenskapens historie.

Vår oversettelse omfatter bare første bok av verket. Men denne første boka er i høy grad en helhet i seg sjøl og har i tjue år blitt ansett som et sjølstendig verk. Den andre boka, som jeg har gitt ut på tysk i 1885, er avgjort ufullstendig uten det tredje, som ikke kan bli offentliggjort før på slutten av 1887. Når den tyske originalen til bok III er kommet ut, vil det være tidlig nok å tenke på forberedelsene til en engelsk utgave av begge.

På kontinentet blir «Kapitalen» ofte kalt for «arbeiderklassens bibel». De konklusjonene som dette verket har kommet fram til blir daglig og i stadig større grad gjort til de grunnleggende prinsippene for arbeiderklassens veldige bevegelse, ikke bare i Tyskland og Sveits, men også i Frankrike, i Holland og Belgia, i Amerika og til og med i Italia og Spania. Overalt og i stadig større grad anerkjenner arbeiderklassen disse konklusjonene som det riktigste uttrykket for deres stilling og bestrebelser. Ingen som er fortrolig med arbeiderbevegelsen vil benekte dette. Og også i England utøver teoriene til Marx nettopp i dette øyeblikket en mektig innflytelse på den sosialistiske bevegelsen, som utbrer seg like mye i de «dannedes» rekker som i arbeiderklassens rekker. Men ikke nok med det. Den tida nærmer seg raskt hvor en grundig undersøkelse av Englands økonomiske stilling vil tvinge seg på som en uimotståelig nasjonal nødvendighet. Utviklingen av det industrielle systemet i England, som er utenkelig uten en vedvarende og rask utvidelse av produksjonen og derfor av markedene, er stoppet opp. Frihandelen har uttømt sine ressurser; sjøl Manchester tviler på sitt tidligere økonomiske evangelium.6) Den utenlandske industrien, som ekspanderer raskt, stirrer overalt den engelske produksjonen i ansiktet, ikke bare på de tollbeskyttede markedene, men også på de nøytrale og til og med på denne sida av kanalen. Mens produktiviteten vokser som ei geometrisk rekke, så foregår utbredelsen av markedene hele tida som ei aritmetisk rekke. Den tiårige syklusen med stagnasjon, oppgang, overproduksjon og krise, som stadig gjentok seg fra 1825 til 1867, synes riktignok å være kommet til veis ende, men bare for å etterlate oss i en fortvilelsens sump, i en varig og kronisk depresjon. Den etterlengtede perioden med oppgang vil ikke komme. Hver gang vi tror vi ser symptomene som varsler oppgangen, like ofte går de opp i røyk. I mellomtida stiller spørsmålet seg hver vinter på nytt: «Hva skal gjøres med de arbeidsløse?» Men mens tallet på arbeidsløse svulmer fra år til år, er det ingen som kan svare på dette spørsmålet. Og vi kan nesten beregne tidspunktet når de arbeidsløse mister tålmodigheten og vil ta skjebnen i egne hender. I et slikt øyeblikk ville sikkert stemmen til en mann bli hørt, hvis hele teori er resultatet av et livslangt studium av Englands økonomiske historie og stilling, og som gjennom dette kom til den slutningen at i hvert fall i Europa, er England det eneste landet der den uunngåelige sosiale revolusjonen kunne vært gjennomført med helt fredelige og lovlige midler. Riktignok har han aldri glemt å legge til, at han knapt ventet at de herskende klassene i England ville underkaste seg denne fredelige og lovlige revolusjonen uten en «proslavery rebellion»[15].

5. november 1886

Friedrich Engels


TIL DET FJERDE OPPLAGET

Det fjerde opplaget krevde av meg at jeg ga både teksten og merknadene en endelig form. I det følgende skal jeg kort gjøre greie for hvordan jeg har fulgt opp dette kravet.

Etter å ha sammenliknet den franske utgaven og de håndskrevne manusene til Marx enda en gang, har jeg fra disse foretatt enda noen tilføyelser til den tyske teksten. De befinner seg på s. 80 (tredje opplag s. 88), s. 458–460 (tredje, s. 509–510), s. 547–551 (tredje, s. 600), s. 591–593 (tredje, s. 644) og s. 596 (tredje, s. 648) i note 79. Dessuten har jeg satt den lange fotnoten om gruvearbeiderne inn i teksten (tredje opplaget, s. 509–515, fjerde opplaget, s. 461–467), etter forbilde av den franske og engelske utgaven. Andre små forandringer er av reint teknisk natur.

Videre har jeg også laget noen opplysende tilleggsnoter, særlig der hvor forandrede historiske forhold synes å gjøre dette nødvendig. Alle disse tilleggsnotene er satt i firkantede parenteser og merket med mine initialer eller med «D. H.» (I dette bindet betegnet med F. E. og satt i parentes med sløyfer — { }.)

Det var blitt nødvendig med en fullstendig revisjon av de tallrike sitatene på grunn av den engelske utgaven, som i mellomtida var kommet ut. For denne utgaven hadde Marx’ yngste datter Eleanor tatt på seg bryet å sammenlikne samtlige sitater med originalene. På den måten kunne sitater fra engelske kilder, som utgjør den overveiende delen, taes direkte fra den engelske originalteksten, uten at det var nødvendig med noen oversettelse via tysk. Det var altså nødvendig for meg å trekke denne teksten til råds ved det fjerde opplaget. Jeg fant da mange små unøyaktigheter. Feilaktige sidehenvisninger, noe som dels skyldtes feil avskrift fra notatheftene, dels var resultatet av trykkfeil som hadde hopet seg opp gjennom tre opplag. Feilplasserte anførselstegn eller utelatelsestegn, noe som er uunngåelig ved en så omfattende sitering fra notatheftene. Her og der er ord i oversettelsen mindre heldig valgt. Noen steder blir det sitert fra de gamle Parisermanu-skriptene fra 1843–1845, da Marx ennå ikke forsto engelsk og leste engelske økonomer i fransk oversettelse. Når da den dobbelte oversettelsen ga en liten forandring i klangfargen, f.eks. hos Steuart, Ure o.a. — er det nå å foretrekke at den engelske teksten blir benyttet. For ikke å snakke om andre liknende små unøyaktigheter og slurv. Enhver som nå sammenlikner det fjerde opplaget med de tidligere vil kunne overbevise seg sjøl om at dette temmelig møysommelige korrigeringsarbeidet ikke har betydd noen forandring som det er verdt å snakke om. Det er bare et eneste sitat som det ikke var mulig å finne, det fra Richard Jones (4. opplag, s. 562, note 47); Marx har sannsynligvis skrevet feil tittel på boka. Alle andre beholder sin fulle beviskraft eller blir forsterket i sin nåværende eksakte form.

Her er jeg imidlertid nødt til å komme tilbake til en gammel historie.

Jeg kjenner nemlig bare til ett tilfelle der riktigheten av et av Marx’ sitater er blitt trukket i tvil. Men da dette er en sak som har fortsatt etter at Marx døde, kommer jeg ikke utenom å ta den opp.[16]

7. mars 1872 kom det i Berlin-avisa «Concordia», organ for det tyske industriforbundet, ut en anonym artikkel: «Hvordan Karl Marx siterer.» Med et veldig oppbud av moralsk indignasjon og lite parlamentariske uttrykksmåter ble det her påstått at et sitat fra Gladstones budsjett-tale av 16. april 1863 (sitert i Åpningstalen til den Internasjonale Arbeiderassosiasjonen av 1864, og gjengitt i «Kapitalen», I, s. 617, fjerde opplag, s.670–671, tredje opplag.) var forfalsket. Setningen: «Den berusende økning av rikdom og makt … er helt og fullt begrenset til de herskende klassene», står ikke med et eneste ord i det (halvoffisielle) stenografiske referatet til Hansard. «Men dette sitatet finnes ikke noe sted i talen til Gladstone. I talen ble nettopp det motsatte sagt.» (Med feit skrift) «DENNE SETNINGEN ER BÅDE I FORM OG INNHOLD EN LØGN, LAGT TIL AV MARX!»

Marx fikk tilsendt dette nummer av «Concordia» følgende mai. Han svarte den anonyme skribenten i «Volksstaat» 1. juni. Da han ikke lenger kunne huske hvilket avisreferat han hadde sitert etter, nøyde han seg med å påvise det likelydende sitatet først i to engelske publikasjoner og siterte så fra referatet i «Times». Ifølge dette referatet sier Gladstone:

«That is the state of the case as regards the wealth of this country. I must say for one, I should look almost with apprehension and with pain upon this intoxicating augmentation of wealth and power, if it were my belief that it was confined to classes who are in easy circumstances. This takes no cognizance at all of the condition of the labouring population. The augmentation I have described and which is founded, I think, upon accurate returns, is an augmentation entirely confined to classes of property.»7)

Gladstone sier altså her at det ville gjøre ham vondt dersom det var slik, men det er slik: Denne berusende økningen av makt og rikdom er helt og holdent begrenset til de eiendomsbesittende klassene. Og hva den halvoffisielle Hansard angår, så sier Marx videre: «I sin versjon, som han har tilrette-beskåret etterpå, var herr Gladstone så smart at han fusket vekk de ordene som ville vært kompromitterende i munnen på en engelsk finansminister. Dette er forøvrig vanlig engelsk parlamentsskikk, og ikke på noen måte noe lille Lasker har oppfunnet mot Bebel.»[17]

Den anonyme skribenten blir stadig sintere. I sitt svar i «Concordia» 4. juli skyver han kildene fra annen hånd til side, idet han skamfullt antyder at det er «skikk» å sitere parlamentstaler etter det stenografiske referatet. Men han legger til at referatet i «Times» (der den setningen som er «løyet til» står) og referatet i Hansard (der den mangler) «stemmer fullstendig overens i innhold», og dessuten inneholder «Times»-referatet «det direkte motsatte av dette beryktede stedet i Åpningstalen». Med dette fortier mannen omhyggelig at det ved siden av denne angivelige «motsetningen» nettopp uttrykkelig inneholder «dette beryktede stedet»! Tross alt føler den anonyme skribenten at han sitter fast og at det bare er et nytt knep som kan redde ham. Mens altså artikkelen hans, som nettopp påvist, strutter av «frekk forløyethet», spekker han den med oppbyggelig utskjelling, som f.eks.: «mala fides»*, «uærlighet», «løgnaktige angivelser», «dette løgnaktige sitatet», «frekk forløyethet», «et sitat som var fullstendig forfalsket», «denne forfalskningen», «ganske enkelt infam», osv. Samtidig finner han det nødvendig å føre stridsspørsmålet over på et annet område og lover derfor «i en annen artikkel å gjøre greie for hvilken betydning vi» (den ikke-«løgnaktige» anonyme skribenten) «legger i ordene til Gladstone». Som om hans subjektive mening har det minste med saken å gjøre! Denne andre artikkelen står i «Concordia» 11. juli.

Marx svarte enda en gang i «Volksstaat» den 7. august. Her brakte han nå også referater fra det aktuelle stedet i «Morning Star» og «Morning Advertiser» av 17. april 1863. Ifølge begge sier Gladstone at han ville se med bekymring osv. på denne berusende økningen av rikdom og makt dersom han trodde den var begrenset til de virkelig velhavende klassene (classes in easy circumstances). Men denne økningen er begrenset til de eiendomsbesittende klassene (entirely confined to classes possessed of property). Også disse referatene bringer altså ordrett den setningen som angivelig er «løyet til». Videre slo han enda en gang fast, ved å sammenlikne teksten i «Times» og Hansard, at den setningen som virkelig var uttalt mangler i referatet til Hansard. Dette er påvist gjennom tre likelydende og uavhengige avisreferater som utkom morgenen etter. Referatet i Hansard er ifølge kjent «skikk» revidert av Gladstone og setningen er, med Marx’ ord, «fusket vekk etterpå». Marx erklærer til slutt at han ikke har mer tid til å kommunisere med den anonyme skribenten. Det ser også ut til at denne har fått nok, i det minste fikk ikke Marx tilsendt flere nummer av «Concordia».

Dermed så det ut til at saken var død og begravd. Fra personer som hadde kontakt med universitetet i Cambridge fikk vi riktignok et par ganger høre om noen mystiske rykter om en uhørt litterær forbrytelse som Marx skulle ha begått i «Kapitalen». Men til tross for all etterforskning var det ikke mulig å få vite noe mer bestemt om dette. 29. november 1883, åtte måneder etter Marx’ død, sto det så i «Times» et brev, datert Trinity College, Cambridge og undertegnet Sedley Taylor. Denne lille mannen, som er opphengt i den tammeste form for produksjonskooperativer, griper her anledningen og gir oss endelig klarhet, ikke bare om ryktene fra Cambridge, men også om den anonyme skribenten i «Concordia».

«Det som synes å være ytterst besynderlig», sier den lille mannen fra Trinity College, «er at det ble forbeholdt professor Brentano (dengang i Breslau, nå i Strassburg) … å avsløre den mala fides* som åpenbart hadde diktert siteringen fra Gladstones tale i «Åpningstalen». Brentanos mesterlig utførte angrep brakte Marx hurtigst inn i dødsrykninger. Likevel hadde herr Marx, som … forsøkte å forsvare sitatet, dumdristighet nok til å hevde at herr Gladstone hadde fusket med teksten i talen i «Times» av 17. april 1863 før den kom i Hansard, i den hensikt å fjerne et avsnitt som ganske visst ville være kompromitterende for en engelsk finansminister. Gjennom å sammenlikne tekstene i detalj påviste Brentano at referatet i «Times» og i Hansard stemte overens og at de absolutt ikke tillot den betydningen av Gladstones ord som Marx påsto med sin snedig-isolerte sitering. Da trakk Marx seg tilbake under påskudd av at han ikke hadde tid!»

Dette var altså sakens kjerne! Og så strålende ble den anonyme kampanjen til herr Brentano i «Concordia» gjengitt i den produksjonskooperative fantasien i Cambridge. Slik sto han med sverdet i hånden[18] og slik kjempet han i et «mesterlig utført angrep», denne det tyske industriforbundets St. Georg, mens helvetesdraken Marx utånder «i raske dødsrykninger» for hans føtter!

Likevel tjener den helt ariostiske* kampskildringen bare til å dekke over utfluktene til vår St. Georg. Her er det ikke lenger snakk om «å lyge til», om «forfalskning», men om «snedig- isolert sitering» (craftily isolated quotation). Hele spørsmålet var forskjøvet og St. Georg og hans våpendragere i Cambridge visste meget vel hvorfor.

Eleanor Marx svarte i månedsskriftet «To-Day», februar 1884, i og med at «Times» nektet å offentliggjøre hennes brev. Hun førte debatten tilbake til det eneste punktet den hadde dreid seg om: Hadde Marx «løyet til» denne setningen eller ikke? På dette svarer herr Sedley Taylor:

«Spørsmålet om en bestemt setning i herr Gladstones tale hadde forekommet eller ikke», hadde etter hans mening, «vært av meget underordnet betydning» i striden mellom Marx og Brentano, «sammenliknet med spørsmålet om sitatet var brukt i den hensikt å gjengi Gladstones mening eller å fordreie den.»

Og så innrømmer han at referatet i «Times» «faktisk inneholder en motsigelse i ordlyden»; men om den øvrige sammenhengen blir fortolket i liberal-gladstonesk betydning, viser den hva herr Gladstone ville ha sagt. («To-Day», mars 1884.) Det mest komiske ved dette er at vår lille mann fra Cambridge nå insisterer på å sitere, ikke fra Hansard, som det ifølge den anonyme Brentano er «skikk og bruk» å gjøre, men fra referatet i «Times» som den samme Brentano hadde betegnet som «nødvendigvis stymperaktig». Naturligvis, den fatale setningen mangler jo i Hansard!

Det var lett for Eleanor Marx i samme nummeret av «To-Day» å stikke hull på denne argumentasjonen. Enten hadde herr Taylor lest kontroversen av 1872. I så fall hadde han nå «løyet» ikke bare «til», men også «bort». Eller han hadde ikke lest den. Da ville han være forpliktet til å holde munn. I alle fall sto det fast at han ikke et øyeblikk våget å opprettholde anklagen til sin venn Brentano om at Marx hadde «løyet til» noe i sitatet. Tvert om, Marx skal nå ikke ha løyet til, men underslått en viktig setning. Men denne samme setningen er sitert på s. 5 i Åpningstalen, få linjer foran den som angivelig er «løyet til». Og når det gjelder «motsigelsen» i Gladstones tale, er det ikke nettopp Marx som i «Kapitalen» s. 618 (3. opplaget, s. 672), note 105 snakker om de «stadige skrikende motsigelsene i Gladstones budsjett-taler fra 1863 og 1864»! Det er bare det at han ikke à la Sedley Taylor påtar seg å løse disse motsigelsene i liberalt velbehag. Og slik konkluderer E. Marx sitt svar: «Tvert om, Marx har verken undertrykt noe som er verdt å anføre eller løgnaktig lagt til noe. Men han har gjeninnsatt og reddet ut fra glemselen en bestemt setning i en tale av Gladstone, en setning som utvilsomt er uttalt, men som imidlertid, på den ene eller andre måten har tatt veien — ut av Hansard».

Dermed hadde også herr Sedley Taylor fått nok og resultatet av alle de professorintriger som ble spunnet over to årtier og over to store land, ble at en ikke lenger våget å angripe Marx’ litterære samvittighetsfullhet. Men etter dette kommer vel herr Sedley Taylor til å ha like liten tillit til de litterære krigsbulletinene til herr Brentano som herr Brentano vil ha til den pavelige ufeilbarligheten til Hansard.

London, 25. juni 1890

F. Engels


Første bok

Kapitalens produksjonsprosess


Første avsnitt

Varer og penger

FØRSTE KAPITTEL

Varen

1. Varens to faktorer: Bruksverdi og verdi (verdisubstans, verdistørrelse)

I de samfunnene der den kapitalistiske produksjonsmåten rår, framtrer rikdommen som en «uhyre varesamling»,1) med den enkelte varen som dens elementærform. Undersøkelsen vår begynner derfor med analysen av varen.

Varen er for det første en ytre gjenstand, en ting som gjennom sine egenskaper tilfredsstiller menneskelige behov av et eller annet slag. Karakteren av disse behovene, om de f.eks. har sitt utspring i magen eller i fantasien, forandrer ikke noe på saken.2) Det dreier seg her heller ikke om hvordan tingen tilfredsstiller det menneskelige behovet, om den gjør det umiddelbart som livsmiddel, dvs. som forbruksgjenstand eller om den gjør det via en omvei, som produksjonsmiddel.

Enhver nyttig ting, som jern, papir osv., må betraktes fra en dobbelt synsvinkel, etter kvalitet og kvantitet. Enhver slik ting er en helhet av mange egenskaper og kan derfor være nyttig på forskjellig vis. Å oppdage disse forskjellige sidene ved tingene og gjennom det de mangfoldige måtene de kan bli brukt på, er historiens arbeid.3) Det samme er tilfelle når det gjelder å finne samfunnsmessige mål for kvantiteten av de nyttige tingene. Det at varenes mål er forskjellig har dels sitt utspring i den forskjellige naturen til de gjenstandene som skal bli målt, dels i konvensjon.

Nytten av en ting gjør den til bruksverdi.4) Men denne nytten svever ikke i løse lufta. Den er betinget av egenskapene til varelegemet og kan ikke eksistere uten dette. Sjølve varelegemet, som jern, hvete, diamant osv. er derfor en bruksverdi eller et gode. Varelegemets karakter avhenger ikke av om det koster mennesket mye eller lite arbeid å utnytte dets bruksegenskaper. Når det gjelder bruksverdiene, så blir det alltid forutsatt at de er bestemt kvantitativt, som dusin ur, alen lerret, tonn jern osv. Varenes bruksverdier leverer materialet til en egen disiplin, varekunnskapen.5) Bruksverdien blir virkeliggjort i bruken eller konsumet. Bruksverdiene utgjør det stofflige innholdet i rikdommen, uansett hvilken samfunnsmessig form den har. I den samfunnsformen som vi skal undersøke utgjør de samtidig de stofflige bærerne av — bytteverdien.

Bytteverdien framtrer ved første blikk som det kvantitative forholdet, som den proporsjonen, i hvilken bruksverdier av et slag blir byttet mot bruksverdier av et annet slag.6) Dette forholdet veksler stadig, alt etter tid og sted. Bytteverdien opptrer derfor som noe tilfeldig og reint relativt. En indre, immanent* bytteverdi hos varen (valeur intrinsèque) er altså en contradictio in adjecto.*7) La oss se nærmere på saken.

En bestemt vare, f.eks. en quarter hvete blir byttet mot x skosverte, eller med y silke eller med z gull osv., kort sagt med andre varer i de forskjelligste forhold. Hveten har altså mangfoldige bytteverdier, ikke bare en. Men da x skosverte, liksom y silke, liksom z gull osv. er bytteverdien for en quarter hvete, så må det være mulig å erstatte x skosverte, y silke, z gull osv. med hverandre eller de må være like store bytteverdier i forhold til hverandre. Derfor følger for det første: De gyldige bytteverdiene til en og samme vare uttrykker det samme. Men for det andre: Bytteverdien kan bare være uttrykksmåten, «framtredelsesformen» for et innhold som det er mulig å skjelne fra den.

La oss videre ta to varer, f.eks. hvete og jern. Uansett hva deres bytteforhold er, så er det alltid mulig å framstille det i en likning der en gitt mengde hvete blir satt likt med en eller annen mengde jern, f.eks. 1 quarter hvete = a centner jern. Hva forteller denne likningen? Den forteller at et felles element av samme størrelse eksisterer i to forskjellige ting, i 1 quarter hvete og likeså i a centner jern. Begge er altså lik noe tredje, som i og for seg verken er den ene eller den andre. Hver av de to, forsåvidt som de er bytteverdier, må altså kunne reduseres til dette tredje.

Et enkelt geometrisk eksempel kan anskueliggjøre dette. Når en skal bestemme og sammenlikne flateinnholdet i alle rettlinjede figurer, deler en dem opp i trekanter. Sjølve trekanten reduserer en til et uttrykk som er helt forskjellig fra den synlige figuren: Halve produktet av dens grunnlinje og dens høyde. På samme måte må en redusere varenes bytteverdier til noe felles som de representerer et mer eller mindre av.

Dette som er felles kan ikke være en geometrisk, fysisk, kjemisk eller annen naturlig egenskap ved varene. Deres legemlige egenskaper kommer i det hele tatt bare i betraktning forsåvidt de gjør varene nyttige, dvs. gjør dem til bruksverdier. På den andre sida, er det nettopp abstraksjonen fra deres bruksverdier som øyensynlig karakteriserer varenes bytteforhold. Innenfor dette bytteforholdet er den ene bruksverdien verd nøyaktig like mye som enhver annen når den bare er for hånden i passende proporsjon. Eller som gamle Barbon sier:

«Den ene varesorten er like god som den andre når deres bytteverdi er like stor. Det eksisterer ingen forskjell og det er ikke mulig å skjelne mellom ting med lik bytteverdi.»8)

Som bruksverdier er varene framfor alt av forskjellig kvalitet, som bytteverdier kan de bare være av forskjellig kvantitet og inneholder altså ikke et atom bruksverdi.

Dersom en nå ser bort fra bruksverdien, så blir det bare én egenskap tilbake hos varelegemene, den at de er arbeidsprodukter. Arbeidsproduktet har imidlertid også forvandlet seg i hendene våre. Når vi abstraherer fra bruksverdien, så abstraherer vi også fra de legemlige bestanddelene og formene som gjør arbeidsproduktet til bruksverdi. Det er ikke lenger bord eller hus eller garn eller en annen nyttig ting. Alle dets sansbare egenskaper er utslettet. Det er heller ikke lenger produktet av snekkerarbeid eller bygningsarbeid eller spinnearbeid eller noe annet bestemt produktivt arbeid. Sammen med arbeidsproduktenes nyttige karakter forsvinner den nyttige karakteren til det arbeidet som er representert i dem. Disse arbeidsartenes forskjellige konkrete former forsvinner altså også, de skiller seg ikke lenger fra hverandre, men er alle redusert til likt menneskelig arbeid, abstrakt menneskelig arbeid.

La oss nå betrakte det som er igjen av arbeidsproduktene. Det er ikke blitt noe annet igjen av dem enn den samme spøkelsesaktige virkelighet, en formløs masse av forskjellsløst menneskelig arbeid, dvs. forbruk av menneskelig arbeidskraft uten hensyn til måten den blir brukt på. Disse tingene uttrykker nå bare at menneskelig arbeid er forbrukt, at menneskelig arbeid har hopet seg opp i produksjonen av dem. Som krystaller av denne samfunnsmessige substansen som de har felles, er de verdier — vareverdier.

I sjølve bytteforholdet mellom varene viste bytteverdien seg for oss som noe som var fullstendig uavhengig av varenes bruksverdier. Dersom vi nå virkelig abstraherer fra arbeidsproduktenes bruksverdier, så får vi verdien av dem, slik den nettopp ble definert. Det som er felles, som framtrer i bytteforholdet mellom varene, eller i bytteverdien, er altså verdien av varen. I den videre undersøkelsen vil vi bli ført tilbake til bytteverdien som verdiens nødvendige uttrykksmåte, eller framtredelsesform. Først skal vi imidlertid betrakte verdien uavhengig av denne formen.

En bruksverdi eller et gode har altså bare verdi fordi abstrakt menneskelig arbeid er blitt legemliggjort eller materialisert i den. Hvordan skal en nå måle størrelsen av dens verdi? Gjennom den mengden «verdiskapende substans», det arbeidet, som den inneholder. Sjølve kvantiteten av arbeidet blir målt etter hvor lenge det varer i tid, og arbeidstida har igjen sin målestokk i bestemte tidsdeler som time, dag osv.

Siden verdien av en vare er bestemt av den arbeidsmengden som er forbrukt under produksjonen, kunne det synes som om en vare ble desto mer verdifull, jo mer doven eller udugelig en mann var, siden han da trenger desto mer tid for å få den ferdig. Det arbeidet som skaper verdisubstansen er imidlertid likt menneskelig arbeid, forbruk av samme menneskelige arbeidskraft. Samfunnets samlede arbeidskraft, som framtrer i vareverdenens verdier, gjelder her som en og samme menneskelige arbeidskraft, sjøl om den består av utallige individuelle arbeidskrefter. Hver av disse individuelle arbeidskreftene er den samme menneskelige arbeidskrafta som de andre, forsåvidt som den har karakteren av samfunnsmessig gjennomsnittsarbeidskraft og virker som en slik samfunnsmessig gjennomsnittsarbeidskraft. I produksjonen av en vare trenger den altså bare den arbeidstida som gjennomsnittlig er nødvendig eller samfunnsmessig nødvendig. Samfunnsmessig nødvendig arbeidstid er den arbeidstida som trengs for å framstille en eller annen bruksverdi under de gitte samfunnsmessig-normale produksjonsvilkårene og med den samfunnsmessige gjennomsnittsgrad av dyktighet og arbeidsintensitet. Etter at dampvevstolen ble innført i England var det f.eks. kanskje nok med halvparten så mye arbeid som før for å forvandle en gitt mengde garn til tøy. Den engelske håndveveren trengte i virkeligheten den samme arbeidstida som før for å få til denne forvandlingen, men produktet av hans individuelle arbeidstime representerte nå bare en halv samfunnsmessig arbeidstime og falt derfor til halvdelen av den tidligere verdien.

Det er altså bare mengden av samfunnsmessig nødvendig arbeid eller den arbeidstida som er samfunnsmessig nødvendig for å framstille en bruksverdi som bestemmer dens verdistørrelse.9) Den enkelte varen gjelder her i det hele tatt som gjennomsnittseksemplar av sitt slag.10) Varer som inneholder like store arbeidsmengder eller som kan framstilles i løpet av den samme arbeidstida, har derfor den samme verdistørrelsen. Verdien av en vare forholder seg til verdien av en annen vare på samme måte som den arbeidstida som er nødvendig for å produsere den ene varen forholder seg til den arbeidstida som er nødvendig for å produsere den andre. «Som verdier er alle varer bare bestemte mål for størknet arbeidstid.»11)

Verdistørrelsen på en vare ville derfor holde seg konstant dersom den arbeidstida som er nødvendig for å produsere den holdt seg konstant. Arbeidets produktivkraft er bestemt av mange slags forhold, blant annet av arbeidernes gjennomsnittlige dyktighet, utviklingsgraden av vitenskapen og dens teknologiske anvendelighet, den samfunnsmessige sammensetningen av produksjonsprosessen, omfanget og effektiviteten av produksjonsmidlene og av naturforhold. Den samme mengden arbeid frambringer f.eks. under ei gunstig årstid 8 bushel hvete, under ei ugunstig bare 4. Den samme mengden arbeid gir mer metall i rikholdige enn i fattige gruver osv. Diamanter forekommer sjelden i jordskorpa og det koster derfor i gjennomsnitt mye arbeidstid å finne dem. Følgelig representerer de mye arbeid i et lite volum. Jacob tviler på at gull noen gang er blitt betalt til sin fulle verdi.[20] I enda større grad gjelder dette for diamanter. Ifølge Eschwege, hadde i 1823 det samlede utbyttet av de brasilianske diamantgruvene etter 80 år ennå ikke nådd en pris som svarte til 1½ års gjennomsnittsproduksjon på de brasilianske sukker- eller kaffeplantasjene, sjøl om diamantene representerte mye mer arbeid, altså mer verdi. Med mer rikholdige gruver ville den samme arbeidsmengden resultere i flere diamanter og verdien av dem synke. Dersom det lykkes med lite arbeid å forvandle kull til diamanter, så kan verdien av dem falle under verdien av teglsteiner. Allment: Jo større arbeidets produktivkraft er, desto kortere blir den arbeidstida som trengs for å framstille en artikkel, desto mindre blir den arbeidsmassen som er krystallisert i den og desto mindre blir verdien av den. Omvendt, jo mindre arbeidets produktivkraft er, desto lenger blir den arbeidstida som er nødvendig for å framstille en artikkel, desto større er verdien av den. Verdistørrelsen av en vare skifter altså direkte med den mengden arbeid som blir virkeliggjort i den1* og omvendt med produktivkrafta av arbeidet.

En ting kan være bruksverdi uten å være verdi. Dette er tilfelle når den nytten den har for menneskene ikke er formidlet gjennom arbeid. Dette gjelder luft, jomfruelig jord, naturlige enger, viltvoksende trær osv. En ting kan være nyttig og produkt av menneskelig arbeid uten å være vare. Den som gjennom sin produksjon tilfredsstiller sitt eget behov skaper riktignok bruksverdi, men ingen vare. For å produsere en vare må han ikke bare produsere bruksverdi, men bruksverdi for andre, samfunnsmessig bruksverdi. {Og ikke bare rett og slett for andre. Bonden i middelalderen produserte skattekorn for føydalherren, tiendekorn for presten. Men verken skattekorn eller tiendekorn ble vare sjøl om de ble produsert for andre. For å bli vare må produktet gjennom bytte bli overført til den det skal tjene som bruksverdi.}11a) Endelig kan en ting ikke være verdi uten å være bruksgjenstand. Dersom den ikke er til noen nytte, så er også det arbeidet som den inneholder nytteløst, teller ikke som arbeid og danner derfor ingen verdi.

2. Dobbeltkarakteren til det arbeidet som er representert i varen

Opprinnelig framsto varen for oss som noe tosidig, som bruksverdi og bytteverdi. Seinere viste det seg at arbeidet, forsåvidt det er uttrykt i verdien, heller ikke har de samme kjennetegnene som det har som produsent av bruksverdier. Denne tosidige naturen til det arbeidet som varen inneholder ble først kritisk påvist av meg.12) Da dette er det springende punktet som forståelsen av den politiske økonomien dreier seg om, skal vi belyse det nærmere her.

La oss ta to varer, f.eks. en frakk og 10 alen lerret. Frakken har den dobbelte verdien av 10 alen lerret, slik at når 10 alen lerret = V, er frakken = 2V.

Frakken er en bruksverdi som tilfredsstiller et bestemt behov. For å framstille den, er en bestemt art produktiv virksomhet nødvendig. Denne er bestemt gjennom dens formål, arbeidsmetode, gjenstand, middel og resultat. Det arbeidet hvis nytte på denne måten viser seg i produktets bruksverdi, eller i at produktet er en bruksverdi, kaller vi kort og godt for nyttig arbeid. Utfra dette synspunktet blir arbeidet alltid betraktet med hensyn til nytteeffekten.

På samme måte som frakk og lerret er kvalitativt forskjellige bruksverdier, så er de arbeidene som har framstilt dem kvalitativt forskjellige — skredderarbeid og veving. Dersom disse tingene ikke var kvalitativt forskjellige bruksverdier og derfor produkter av kvalitativt forskjellige nyttige arbeider, så kunne de overhodet ikke opptre i forhold til hverandre som varer. Frakk lar seg ikke bytte mot frakk, en bruksverdi kan ikke byttes mot den samme bruksverdien.

I helheten av de forskjelligartede bruksverdiene eller varelegemene, framtrer en helhet av like mangfoldige nyttige arbeider, delt etter slekt, art, familie, underart, varietet — en samfunnsmessig deling av arbeidet. Arbeidsdelingen er en eksistensbetingelse for vareproduksjonen, sjøl om ikke vareproduksjonen omvendt er en eksistensbetingelse for samfunnsmessig arbeidsdeling. I det gammelindiske fellesskapet er arbeidet delt samfunnsmessig, uten at produktene blir til varer. Eller for å ta et mer nærliggende eksempel: I enhver fabrikk er arbeidet delt systematisk, men denne delingen er ikke formidlet gjennom at arbeiderne bytter sine individuelle produkter med hverandre. Bare produkter av privatarbeider som er sjølstendige og uavhengige av hverandre, kan opptre i forhold til hverandre som varer.

Vi har altså sett: I bruksverdien av enhver vare skjuler det seg en bestemt målrettet produktiv virksomhet, eller et nyttig arbeid. Bruksverdier kan ikke opptre som varer i forhold til hverandre dersom det ikke skjuler seg kvalitativt forskjellige nyttige arbeider i dem. Et samfunn der produktene allment tar form av varer, er et samfunn av vareprodusenter. I et slikt samfunn blir den kvalitative forskjellen mellom de nyttige arbeidene, som blir drevet uavhengig av hverandre i form av sjølstendige produsenters privatarbeid, utviklet til et mangeleddet system, til en samfunnsmessig deling av arbeidet.

For frakken er det for øvrig likegyldig om den blir båret av skredderen eller av kunden til skredderen. I begge tilfellene tjener den som bruksverdi. Og like lite forandres i og for seg forholdet mellom frakken og det arbeidet som produserer frakken seg gjennom at skredderarbeidet blir et eget yrke, et sjølstendig ledd i den samfunnsmessige arbeidsdelingen. Mennesket laget klær i tusener av år fordi det trengte å kle seg, uten at det gjorde noe menneske til skredder. Men eksistensen av frakken, av lerretet, av ethvert element av den materielle rikdommen som ikke er til stede i naturen, må alltid formidles gjennom en særskilt målrettet produktiv virksomhet, som assimilerer særskilte naturstoffer for særskilte menneskelige behov. Som skaper av bruksverdier, som nyttig arbeid, er arbeidet derfor en eksistensbetingelse for menneskene uavhengig av alle samfunnsformer, en evig naturnødvendighet som formidler stoffskiftet mellom mennesket og naturen, og derfor også det menneskelige livet sjøl.

Bruksverdiene frakk, lerret osv., kort sagt varelegemene, er dannet av forbindelsen mellom to elementer, naturstoff og arbeid. Dersom en trekker ut den samlede summen av alle forskjellige nyttige arbeider som skjuler seg i frakken, i lerretet osv., så blir det alltid et materielt substrat tilbake som er der fra naturens side uten medvirkning fra mennesket. I sin produksjon kan mennesket bare gå fram som naturen sjøl, dvs. bare forandre formen på stoffene.13) Hva mer er: I sjølve dette formingsarbeidet blir mennesket alltid støttet av naturkreftene. Arbeidet er altså ikke den eneste kilden til de bruksverdiene, den materielle rikdommen som mennesket produserer. Arbeidet er dens far, som William Petty sier, og jorda er dens mor.[21]

La oss nå gå over fra varen, forsåvidt som den er bruksgjenstand, til vare-verdien.

Ifølge vår forutsetning har frakken dobbelt så stor verdi som lerretet. Dette er imidlertid bare en kvantitativ forskjell som foreløpig ikke interesserer oss. Vi minner derfor om at når verdien av en frakk er dobbelt så stor som verdien av 10 alen lerret, så har 20 alen lerret samme verdistørrelse som en frakk. Som verdier er frakk og lerret ting av samme substans, objektive uttrykk for likeartet arbeid. Men skredderarbeid og veving er kvalitativt forskjellige arbeider. Det finnes imidlertid samfunnsforhold hvor samme menneske avvekslende driver med skredderarbeid og veving, slik at begge disse forskjellige arbeidsmåtene bare er modifikasjoner av arbeidet til ett og samme individ og ennå ikke særskilte faste funksjoner hos forskjellige individer. På akkurat samme måten forutsetter frakken som skredderen vår lager i dag og buksene som han lager i morgen bare variasjon av det samme individuelle arbeidet. Videre viser erfaringen oss at i vårt kapitalistiske samfunn blir en gitt mengde menneskelig arbeid tilført avvekslende i form av skredderarbeid eller i form av veving, i samsvar med forandringene i etterspørselen etter arbeid. Denne formvekslingen av arbeidet skjer kanskje ikke uten friksjon, men den må skje. Dersom en ser bort fra den bestemte formen for produktiv virksomhet og dermed fra arbeidets nyttige karakter, så utgjør det produktive arbeidet bare forbruk av menneskelig arbeidskraft. Sjøl om skredderarbeid og veving er kvalitativt forskjellige produktive virksomheter, er begge produktiv bruk av menneskelig hjerne, muskler, nerver, hender osv. og i denne betydningen er begge menneskelig arbeid. Det er bare to forskjellige former for forbruk av menneskelig arbeidskraft. Den menneskelige arbeidskrafta sjøl må riktignok være mer eller mindre utviklet for å kunne bli forbrukt i den ene eller andre formen. Men verdien av varen representerer menneskelig arbeid rett og slett, forbruk av menneskelig arbeid overhodet. I det borgerlige samfunnet ser vi at en general eller bankiér spiller en meget stor rolle, mens mennesket som sådant spiller en meget fattigslig rolle.14) Slik er det også med det menneskelige arbeidet. Det er forbruk av enkel arbeidskraft, dvs. den arbeidskrafta som ethvert vanlig menneske uten særlig utvikling er utstyrt med i sin fysiske organisme. Karakteren av det enkle gjennomsnittsarbeidet varierer riktignok i forskjellige land og kulturepoker, men er gitt i et bestemt samfunn. Komplisert arbeid gjelder bare som potensert eller snarere multiplisert enkelt arbeid, slik at en mindre mengde komplisert arbeid er lik en større mengde enkelt arbeid. Erfaringen viser at denne omregningen foregår bestandig. En vare kan være produktet av det mest kompliserte arbeid, men gjennom verdien er den likestilt med produktet av enkelt arbeid og representerer derfor sjøl bare en bestemt mengde enkelt arbeid.15) De forskjellige arbeidsartene blir i forskjellige proporsjoner redusert til enkelt arbeid som sin måleenhet. Disse proporsjonene blir fastsatt gjennom en samfunnsmessig prosess som foregår bak ryggen på produsentene og forekommer dem derfor å være bestemt av sedvane. For enkelthets skyld skal vi i det følgende regne enhver slags arbeidskraft umiddelbart for enkel arbeidskraft. Dermed sparer vi oss for bryet med å regne om.

Når det gjelder verdiene frakk og lerret har vi altså abstrahert fra forskjellen i deres bruksverdier. Når det gjelder de arbeidene som framtrer i disse verdiene har vi på samme måte abstrahert fra deres nyttige former, skredderarbeid og veving. Bruksverdiene frakk og lerret utgjør kombinasjonene av målbestemte produktive virksomheter med tøy og garn. Verdiene frakk og lerret derimot utgjør bare likeartede arbeidsmasser. På samme måte betrakter vi heller ikke de arbeidene som disse verdiene inneholder ut fra deres produktive forhold til tøy og garn, men bare som anvendt menneskelig arbeidskraft. Nettopp ut fra sine forskjellige kvaliteter er skredderarbeid og veving de skapende elementene for bruksverdiene frakk og lerret. De er substans for frakkeverdien og lerretsverdien bare hvis en abstraherer fra deres særegne kvalitet og forsåvidt begge har den samme kvaliteten, kvaliteten av menneskelig arbeid.

Frakk og lerret er imidlertid ikke bare verdier overhodet, men verdier av en bestemt størrelse og ifølge vår forutsetning er frakken dobbelt så mye verd som 10 alen lerret. Hva kommer denne forskjellen i verdistørrelsen av? Den kommer av at lerretet bare inneholder halvparten så mye arbeid som frakken, slik at arbeidskrafta må bli anvendt i dobbelt så lang tid for å produsere frakken som for å produsere lerretet.

Med hensyn til bruksverdien gjelder altså det arbeidet som varen inneholder bare kvalitativt. Men med hensyn til verdistørrelsen, etter at arbeidet er redusert til menneskelig arbeid uten videre kvalitet, gjelder det kvantitativt. I det første tilfellet dreier det seg om arbeidets hvordan og hva, i det andre tilfellet om hvor mye, om arbeidets varighet målt i tid. Da verdistørrelsen av en vare bare representerer den mengden arbeid som den inneholder, må varer i bestemte proporsjoner alltid være like store verdier.

Dersom produktivkrafta til alle de nyttige arbeidene som trengs for å produsere f.eks. en frakk ikke forandrer seg, så øker verdistørrelsen av frakkene i takt med antallet. Når 1 frakk representerer x arbeidsdager, så representerer 2 frakker 2x arbeidsdager osv. Anta imidlertid at det arbeidet som er nødvendig for å produsere en frakk øker til det dobbelte eller minsker til det halve. I første tilfellet har en frakk så mye verdi som to frakker hadde før, sjøl om en frakk i begge tilfellene yter de samme tjenestene som før og det nyttige arbeidet den inneholder er av samme kvalitet som før. Men den arbeidsmengden som blir forbrukt i produksjonen har forandret seg.

En større mengde bruksverdi utgjør i og for seg større materiell rikdom, to frakker er mer enn en. Med to frakker kan en kle to mennesker, med en frakk bare ett menneske osv. Likevel kan en stigende masse av materiell rikdom tilsvare et samtidig fall i dens verdistørrelse. Denne motsatte bevegelsen har sitt utspring i den dobbeltsidige karakteren av arbeidet. Produktivkraft er naturligvis alltid produktivkrafta til nyttig konkret arbeid. Den bestemmer faktisk bare hvor effektiv en målrettet produktiv virksomhet i et gitt tidsrom er. Det nyttige arbeidet blir derfor en rikere eller fattigere produktkilde i direkte forhold til stigning eller fall i produktivkrafta. En forandring i produktivkrafta berører derimot i og for seg ikke det arbeidet som er representert i verdien. Produktivkrafta er en egenskap ved arbeidets konkret nyttige form. Derfor vil den naturligvis ikke berøre arbeidet så snart vi abstraherer fra dets konkret nyttige form. Samme arbeid gir derfor i løpet av det samme tidsrommet alltid den samme verdistørrelsen, uavhengig av hvordan produktivkrafta forandrer seg. Men det gir i løpet av det samme tidsrommet forskjellige mengder bruksverdier, mer når produktivkrafta stiger, mindre når den synker. Den samme forandringen av produktivkrafta som øker fruktbarheten av arbeidet og derfor massen av bruksverdier som det framstiller, minsker altså verdistørrelsen av denne økte massen som helhet når den reduserer summen av den arbeidstida som er nødvendig for å produsere den. Likeledes omvendt.

Alt arbeid er på den ene sida forbruk av menneskelig arbeidskraft i fysiologisk forstand, og i denne egenskapen av likt menneskelig eller abstrakt menneskelig arbeid danner det vareverdien. Alt arbeid er på den andre sida forbruk av menneskelig arbeidskraft i en særskilt målbestemt form, og i denne egenskapen av konkret nyttig arbeid produserer det bruksverdier.16

3. Verdiformen eller bytteverdien

Varer kommer til verden i form av bruksverdier eller varelegemer, som jern, lerret, hvete osv. Dette er deres hverdagslige naturalform. De er imidlertid bare varer fordi de er noe dobbelt, bruksgjenstander og samtidig verdibærere. De framtrer derfor bare som varer eller har bare form av varer i den grad de har dobbeltform, naturalform og verdiform.

Varenes karakter av å være verditing skiller seg fra Dame Quickly på den måten at «en ikke vet hvor en skal få tak i den».[22] I rak motsetning til varelegemets sansemessig grove tingkarakter, så inngår det ikke et eneste atom naturstoff i varens legemliggjøring som verdi. En kan derfor snu og vende på den enkelte varen så mye en vil, den forblir ubegripelig som verditing. Varene er bare legemliggjøring av verdi forsåvidt de er uttrykk for den samme samfunnsmessige enhet, menneskelig arbeid. Deres karakter av legemliggjort verdi er altså reint samfunnsmessig. Dersom vi husker dette, så sier det seg sjøl at den bare kan framtre i det samfunnsmessige forholdet mellom varer. Vi tok faktisk utgangspunkt i varenes bytteverdi eller bytteforhold for å komme på sporet etter verdien, som lå skjult der. Vi må nå vende tilbake til denne uttrykksformen for verdien.

Enhver vet, sjøl om han ikke vet noe annet, at varene har en felles verdiform, som står i en svært slående kontrast til den fargerike naturalformen til varens bruksverdier — nemlig pengeformen. Her gjelder imidlertid å prestere det som ikke engang ble forsøkt prestert av den borgerlige økonomien, nemlig å påvise skapelseshistorien til denne pengeformen. Det vil si å forfølge utviklingen av det verdiuttrykket som varenes verdiforhold inneholder, fra dets enkleste, uanselige figur til den blendende pengeformen. Dermed forsvinner samtidig pengenes gåte.

Det enkleste verdiforholdet er åpenbart verdiforholdet mellom én vare og en annen vare av et annet slag, likegyldig hvilken. Verdiforholdet mellom to varer gir derfor det enkleste verdiuttrykket for en vare.

A) Enkel, enkeltstående eller tilfeldig verdiform

x vare A = y vare B eller: x vare A er verd y vare B. (20 alen lerret = 1 frakk eller: 20 alen lerret er verd en frakk.)

1. De to polene i verdiuttrykket: Relativ verdiform og ekvivalentform

Hemmeligheten ved alle verdiformer skjuler seg i denne enkle verdiformen. Den egentlige vanskeligheten ligger derfor i å analysere denne.

De to forskjelligartede varene A og B, i vårt eksempel lerret og frakk, spiller åpenbart to forskjellige roller. Lerretet uttrykker sin verdi i frakken, frakken tjener som materiale for dette verdiuttrykket. Den første varen spiller en aktiv, den andre en passiv rolle. Verdien av den første varen er framstilt som relativ verdi, eller den befinner seg i relativ verdiform. Den andre varen tjener som ekvivalent, eller befinner seg i ekvivalentform.

Relativ verdiform og ekvivalentform er momenter som hører sammen, som betinger hverandre gjensidig og som det ikke er mulig å skille fra hverandre. Men samtidig er de motsatte ekstremer som utelukker hverandre, dvs. poler i det samme verdiuttrykket; de fordeler seg alltid på de forskjellige varene som verdiuttrykket forbinder med hverandre. Jeg kan f.eks. ikke uttrykke verdien av lerretet i lerret. 20 alen lerret = 20 alen lerret er ikke et verdiuttrykk. Likningen slår snarere fast det motsatte: 20 alen lerret er ikke noe annet enn 20 alen lerret, en bestemt mengde av bruksgjenstanden lerret. Verdien av lerretet kan altså bare bli uttrykt relativt, dvs. i en annen vare. Den relative verdiformen til lerretet forutsetter derfor at en eller annen vare befinner seg overfor den i ekvivalentformen. På den andre sida kan ikke denne andre varen, som tjener som ekvivalent, samtidig befinne seg i relativ verdiform. Det er ikke den som uttrykker sin verdi. Den leverer bare materialet til en annen vares verdiuttrykk.

Riktignok inneholder uttrykket: 20 alen lerret = 1 frakk, eller 20 alen lerret er verdt 1 frakk, også det omvendte forholdet: 1 frakk = 20 alen lerret, eller 1 frakk er verd 20 alen lerret. Jeg må derfor snu likningen for å uttrykke den relative verdien av frakken, og så snart jeg gjør det blir lerretet ekvivalent istedenfor frakken. Den samme varen kan altså ikke opptre samtidig i begge formene innenfor det samme verdiuttrykket. Disse formene utelukker hverandre tvert om som motpoler.

Om en vare nå befinner seg i relativ verdiform eller i den motsatte ekvivalentformen, avhenger utelukkende av den stillingen den til enhver tid har i verdiuttrykket. Det avhenger altså av om den er den varen hvis verdi blir uttrykt, eller den varen som det blir uttrykt verdi i.

2. Den relative verdiformen

a) Innholdet i den relative verdiformen

For å finne ut hvordan det enkle verdiuttrykket til en vare skjuler seg i verdiforholdet mellom to varer, må en først betrakte dette forholdet helt uavhengig av det kvantitative aspektet ved forholdet. For det meste går en fram nettopp på den omvendte måten. I verdiforholdet ser en bare det forholdet der bestemte mengder av to varesorter gjelder som like hverandre. En overser at det først er mulig å sammenlikne størrelsen av forskjellige ting etter at de er redusert til samme enhet. Det er bare som uttrykk for en og samme enhet at de har samme navn og derfor er sammenliknbare størrelser.17)

Uansett om 20 alen lerret = 1 frakk eller 20 alen lerret = x frakker, dvs. uansett om en gitt mengde lerret er verd få eller mange frakker, så innebærer alltid et slikt forhold at lerret og frakker som verdistørrelser er uttrykk for den samme enheten, er ting av samme natur. Lerret = frakk er grunnlaget for likningen.

Men de to varene som er satt til å være kvalitativt like spiller ikke den samme rollen. Det er bare verdien av lerretet som blir uttrykt. Og hvordan? Gjennom det forholdet det har til frakken som dets «ekvivalent», eller den tingen som det er «utbyttbart» mot. I dette forholdet gjelder frakken som eksistensform for verdien, som verditing, for det er bare i denne egenskapen at den er det samme som lerretet. På den andre sida kommer lerretets egen eksistens som verdi til syne, eller får et sjølstendig uttrykk. Det er nemlig bare som verdi at lerretet kan forholde seg til frakken som noe likeverdig eller utbyttbart. På liknende måte er smørsyre et stoff som er forskjellig fra propylformat. Begge består imidlertid av de samme kjemiske substansene — kullstoff (C), vannstoff (H) og surstoff (O), og det i den samme prosentvise sammensetningen, nemlig C4H8O2. Dersom nå smørsyre blir satt lik med propylformat, så ville for det første propylformatet i dette forholdet bare gjelde som eksistensform av C4H8O2, og for det andre ville det bli sagt at også smørsyren består av C4H8O2 Ved at propylformatet blir satt som likt med smørsyre, så gir det uttrykk for dets kjemiske substans til forskjell fra dets legemlige form.

Dersom vi sier: Som verdier er varene bare ensartede masser av menneskelig arbeid, så har analysen vår redusert dem til verdiabstraksjonen, men uten å gi dem en verdiform som lar seg atskille fra deres naturalform. Annerledes når det gjelder verdiforholdet mellom to varer. Verdikarakteren til den ene varen framtrer her gjennom dens eget forhold til den andre varen.

Idet f.eks. frakken som verditing blir gjort lik lerretet, så blir det arbeidet som skjuler seg i den ene gjort lik det arbeidet som skjuler seg i den andre. Nå er riktignok skredderarbeidet som lager frakken et forskjelligartet konkret arbeid i forhold til vevingen som lager lerretet. Men når skredderarbeidet blir gjort lik vevingen, så blir det faktisk redusert til det som virkelig er likt i begge arbeidene, til deres felles karakter av menneskelig arbeid. Via denne omveien blir det dermed også sagt at vevingen, forsåvidt den produserer verdi, ikke har noen kjennetegn som skiller den fra skredderarbeidet, men er abstrakt menneskelig arbeid. Det er bare ekvivalentuttrykket til de forskjelligartede varene som bringer karakteren av det verdiskapende arbeidet fram i dagen, idet det faktisk reduserer de forskjelligartede arbeidene som skjuler seg i de forskjelligartede varene til det som de har felles, til menneskelig arbeid overhodet.17a)

Det er imidlertid ikke nok å uttrykke den spesifikke karakteren av det arbeidet som verdien av lerretet består av. Menneskelig arbeidskraft i bevegelse, eller menneskelig arbeid, skaper verdi, men er ikke verdi. Arbeidet blir verdi i størknet tilstand, i legemliggjort form. For å kunne uttrykke verdien av lerretet som en ensartet masse av menneskelig arbeid, må den bli uttrykt som noe «legemliggjort», som noe som er tinglig forskjellig fra sjølve lerretet, men samtidig er felles for lerretet og alle andre varer. Oppgaven er allerede løst.

I verdiforholdet til lerretet gjelder frakken som noe som er kvalitativt likt, som ting av samme natur, fordi den er en verdi. Her gjelder den derfor som en ting som verdien framtrer i, eller som i sin håndgripelige naturalform representerer verdi. Nå er riktignok frakken, dvs. varen som legeme, ikke noe annet enn en bruksverdi. En frakk uttrykker like så lite verdi som det første og beste stykke lerret. Dette beviser bare at frakken betyr mer innenfor verdiforholdet til lerretet enn utenfor det, slik mangt et menneske betyr mer innenfor en frakk med gullsnorer enn utenfor den.

I produksjonen av frakken er det virkelig blitt forbrukt menneskelig arbeidskraft i form av skredderarbeid. Det er altså hopet opp menneskelig arbeid i den. Utfra dette synspunktet er frakken «bærer av verdi», sjøl om denne egenskapen ikke skinner gjennom uansett hvor loslitt frakken er. Og i verdiforholdet til lerretet er det bare utfra dette aspektet frakken blir vurdert, altså som legemliggjort verdi, som verdilegeme. Til tross for frakkens tilknappede utseende har lerretet gjenkjent den beslektede vakre verdisjelen i den. Frakken kan imidlertid ikke representere verdi i forhold til lerretet, uten at verdien samtidig antar formen av en frakk for lerretet. På samme måte kan individ A ikke forholde seg til individ B som til en majestet, uten at majesteten for A samtidig antar den fysiske skikkelsen til B og derfor skifter ansiktstrekk, hår og mye annet med hver ny landsfader.

I det verdiforholdet der frakken utgjør ekvivalenten til lerretet, gjelder altså frakkeformen som verdiform. Verdien av varen lerret blir derfor uttrykt i legemet til varen frakk, verdien av den ene varen i bruksverdien av den andre. Som bruksverdi er lerretet åpenbart en ting helt forskjellig fra frakken, som verdi er den «frakk-lik» og ser derfor ut som en frakk. Slik får det en verdi-form som er forskjellig fra dets naturalform. Lerretets eksistens som verdi viser seg i likheten med frakken, slik som den kristne fårenaturen viser seg i likheten med Guds lam.

En ser at alt det analysen av vareverdien sa oss tidligere, det sier lerretet sjøl, så snart det begynner å forholde seg til en annen vare, til frakken. Imidlertid røper det bare sine tanker i det eneste språket det kan, varespråket. For å fortelle at arbeidet i den abstrakte egenskapen av menneskelig arbeid skaper dets egen verdi, sier det at frakken, i den grad den gjelder som lik med lerretet, altså er verdi, består av det samme arbeidet som lerretet. For å fortelle at dets opphøyde karakter som legemliggjort verdi er forskjellig fra det grove lerretslegemet det består av, sier det at verdi ser ut som en frakk og at det sjøl som verditing likner på en frakk, slik et egg likner på et annet. I forbifarten må det være sagt at varespråket, foruten det hebraiske, har mange andre mer eller mindre korrekte dialekter. Det tyske «Wertsein» (verdieksistens) uttrykker f.eks. mindre slående enn det romanske ordet valere, valer, valoir, at det å sette vare B lik vare A er varen A’s eget verdiuttrykk. Paris vaut bien une messe! (Paris er vel verd en messe!)[23]

Ved hjelp av verdiforholdet blir altså naturalformen til varen B forvandlet til verdiformen til varen A, eller legemet til varen B blir til verdispeilet til varen A.18) Idet varen A forholder seg til varen B som verdilegeme, som materialisert menneskelig arbeid, benytter den bruksverdien B som materiale for sitt eget verdiuttrykk. Verdien av varen A, uttrykt på denne måten i bruksverdien av varen B, står i relativ verdiform.

b) Den relative verdiformens kvantitative bestemmelse

Enhver vare hvis verdi skal bli uttrykt, er en bruksgjenstand i en gitt mengde: 15 skjepper hvete, 100 pund kaffe osv. Denne gitte varemengden inneholder en bestemt mengde menneskelig arbeid. Verdiformen skal altså ikke bare uttrykke verdi overhodet, men kvantitativt bestemt verdi eller verdistørrelse. I verdiforholdet vare A til vare B, lerretet til frakken, blir derfor varearten frakk satt kvalitativt likt med lerretet, ikke bare som verdilegeme overhodet, men som en bestemt mengde av verdilegemet eller ekvivalenten: F.eks. 1 frakk blir satt likt med en bestemt mengde lerret, f.eks. 20 alen lerret.

Likningen: «20 alen lerret = 1 frakk, eller 20 alen lerret er verdt 1 frakk», forutsetter at det i 1 frakk skjuler seg nøyaktig så mye verdisubstans som i 20 alen lerret, at begge varemengdene altså koster like mye arbeid, eller like lang arbeidstid. Den arbeidstida som er nødvendig for å produsere 20 alen lerret eller 1 frakk forandrer seg imidlertid med enhver forandring i produktivkrafta til vevingen eller skredderarbeidet. Hvilken innflytelse en slik forandring har på det relative uttrykket for verdistørrelsen skal nå bli undersøkt nærmere.

I. Verdien av lerretet veksler,19) mens frakkeverdien forblir konstant. Dersom den nødvendige arbeidstida for produksjon av lerret blir fordoblet, f.eks. som følge av at den jorda hvor det blir dyrket lin er blitt mer ufruktbar, så blir verdien fordoblet. I stedet for 20 alen lerret = 1 frakk, skulle vi nå ha 20 alen lerret = 2 frakker, da en frakk nå bare inneholder halvparten så mye arbeidstid som 20 alen lerret. Om derimot den arbeidstida som er nødvendig for å produsere lerret går ned til det halve, f.eks. som følge av forbedrede vevstoler, så synker lerretsverdien til det halve. I samsvar med det får vi nå: 20 alen lerret = ½ frakk. Den relative verdien av vare A, dvs. verdien av den uttrykt i vare B, stiger og synker altså i direkte forhold til verdien av vare A, når verdien av vare B er uforandret.

II. Verdien av lerretet forblir konstant, mens frakkeverdien veksler. Dersom den nødvendige arbeidstida som trengs for å produsere frakken under disse forholdene blir fordoblet, f.eks. som en følge av ugunstige forhold under saueklippingen, så har vi i stedet for 20 alen lerret = 1 frakk nå: 20 alen lerret = ½ frakk. Dersom verdien av frakken derimot synker til det halve, så får vi at 20 alen lerret = 2 frakker. Når verdien av varen A er uforandret, synker eller stiger derfor dens relative verdi uttrykt i B i omvendt forhold til verdiforandringen av B.

Dersom en sammenlikner de forskjellige tilfellene under I og II, så viser det seg at den samme forandringen i størrelsen til den relative verdien kan ha sitt utspring i helt motsatte årsaker. På den måten blir likningen 20 alen lerret = 1 frakk forandret til: 1. Likningen 20 alen lerret = 2 frakker, enten fordi verdien av lerretet blir fordoblet eller fordi verdien av frakken synker til halvparten, og 2. Likningen 20 alen lerret = ½ frakk, enten fordi verdien av lerretet synker til det halve eller fordi verdien av frakken stiger til det dobbelte.

III. De arbeidsmengdene som er nødvendige for å produsere lerret og frakk kan forandre seg samtidig, i samme retning og i samme proporsjon. I dette tilfellet er nå som før 20 alen lerret = 1 frakk, uansett hvordan deres verdier er forandret. En oppdager verdiforandringen så snart en sammenlikner dem med en tredje vare hvis verdi ikke er blitt forandret. Dersomv verdiene av alle varer steg eller sank samtidig, og i samme proporsjon, så ville deres relative verdier forbli uforandret. Den virkelige verdiforandringen ville gå fram av at det i den samme arbeidstida nå allment ble levert en større eller mindre varemengde enn tidligere.

IV. Den nødvendige arbeidstida for å produsere lerret og frakk, og dermed også verdiene av dem, kan veksle samtidig i samme retning, men i ulik grad, eller i motsatt retning osv. Innflytelsen på den relative verdien av en vare som følger av alle mulige slike kombinasjoner, gir seg enkelt gjennom å anvende tilfellene I, II og III.

Virkelig forandring i verdistørrelsen gjenspeiler seg altså verken utvetydig eller uttømmende i det relative verdiuttrykket eller i størrelsen til den relative verdien. Den relative verdien av en vare kan veksle sjøl om verdien av den forblir konstant. Den relative verdien kan forbli konstant sjøl om verdien veksler. Endelig, så behøver ikke en veksling i en vares verdistørrelse og den samtidige vekslingen i det relative uttrykket til denne verdistørrelsen på noen måte å dekke hverandre.20)

3. Ekvivalentformen

Vi har sett: Idet en vare A (lerretet) uttrykker sin verdi i bruksverdien av en forskjelligartet vare B (frakken), så blir varen B påtrykt en egen verdiform, ekvivalentformen. Lerretsvaren lar sin egen verdieksistens komme fram i dagen ved at den blir satt lik med frakken, uten at frakken antar en verdiform som er forskjellig fra dens legemsform. Lerretet uttrykker altså faktisk sin verdieksistens ved at det umiddelbart er mulig å bytte det mot frakken. Ekvivalentformen er følgelig den formen en vare har når den umiddelbart lar seg bytte mot en annen vare.

Når en vareart, f.eks. frakk, tjener som ekvivalent for en annen vareart, som lerret, og frakken derfor har fått den karakteristiske egenskapen at den befinner seg i umiddelbar utbyttbar form med lerretet, så er dermed på ingen måte den proporsjonen gitt som det er mulig å bytte frakker og lerret i. Hvis verdistørrelsen til lerretet er gitt, avhenger den av verdistørrelsen til frakken. Men verdistørrelsen til frakken blir nå som før bestemt gjennom den arbeidstida som er nødvendig for å produsere den, uansett om frakken er uttrykt som ekvivalent og lerretet som relativ verdi, eller omvendt, om lerretet er uttrykt som ekvivalent og frakken som relativ verdi. Verdistørrelsen blir altså bestemt uavhengig av dens verdiform. Men så snart varearten frakk inntar ekvivalentens plass i verdiuttrykket, så blir ikke dens verdistørrelse uttrykt som verdistørrelse. I verdilikningen opptrer den istedenfor bare som en bestemt mengde av en ting.

F.eks.: 40 alen lerret er «verd» — hva? 2 frakker. Fordi varearten frakk her spiller rollen som ekvivalenten og fordi bruksverdien frakk gjelder som verdilegeme i forhold til lerretet, så er en bestemt mengde frakker nok til å uttrykke en bestemt verdimengde lerret. To frakker kan derfor uttrykke verdistørrelsen til 40 alen lerret, men de kan aldri uttrykke sin egen verdistørrelse, verdistørrelsen til frakkene. Den overflatiske oppfatningen av denne kjensgjerningen, at ekvivalenten i verdilikningen alltid bare har form av en enkelt mengde av en ting, en bruksverdi, har forledet Bailey, som mange av hans forgjengere og etterfølgere, til å se et reint kvantitativt forhold i verdiuttrykket. Ekvivalentformen til en vare inneholder tvert om ingen kvantitativ verdibestemmelse.

Den første eiendommeligheten som slår en når en betrakter ekvivalentformen, er denne: Bruksverdi blir til framtredelsesform for sin motsetning, verdien.

Naturalformen til en vare blir til verdiform. Men, notabene, denne quidproquo* inntreffer for en vare B (frakk eller hvete eller jern osv.) bare innenfor verdiforholdet mellom denne varen og hvilken som helst annen vare A (lerret osv.), og bare innenfor dette forholdet. Da ingen vare forholder seg til seg sjøl som ekvivalent, altså heller ikke kan gjøre sin egen naturlige skikkelse til uttrykk for sin egen verdi, må den forholde seg til en annen vare som ekvivalent eller gjøre den naturlige skikkelsen til en annen vare til sin egen verdiform.

Dette kan vi anskueliggjøre ved å bruke som eksempel et mål som tilkommer varelegemene som varelegemer, dvs. som bruksverdier. En sukkertopp er et legeme, derfor er den tung og derfor har den vekt, men en kan ikke se eller føle på sukkertoppen hva den veier. Vi tar nå forskjellige jernstykker som vi allerede har bestemt vekten på. Legemsformen til jernet er i og for seg, like lite som legemsformen til sukkertoppen, en uttrykksform for tyngde. For å uttrykke sukkertoppen som tyngde setter vi den likevel i et vektforhold til jernet. I dette forholdet gjelder jernet som et legeme som ikke representerer noe annet enn tyngde. Derfor tjener jernkvanta som vektmål for sukkeret og i forhold til sukkerlegemet representerer de en rein tyngdeskikkelse, en framtredelsesform for tyngde. Jernet spiller denne rollen bare innenfor dette forholdet, der sukker eller hvilken som helst annen ting som skal bli veid blir stilt i forhold til jernet. Hadde ikke begge tingene vært tunge, så hadde de ikke kunnet tre inn i dette forholdet og den ene hadde ikke kunnet tjene som uttrykk for tyngden til den andre. Dersom vi legger begge på vektskålene så ser vi faktisk at de som tyngde er det samme, og derfor i en bestemt proporsjon også har samme vekt. Slik som jernlegemet som vektmål bare representerer tyngde i forhold til sukkertoppen, slik representerer i vårt verdiuttrykk frakkelegemet verdi bare i forhold til lerretet.

Her slutter imidlertid analogien. I vektuttrykket til sukkertoppen representerer jernet en naturegenskap som er felles for begge legemene, deres tyngde —, mens frakken i verdiuttrykket til lerretet representerer en ikke-naturlig egenskap ved begge tingene: deres verdi, noe reint samfunnsmessig.

Den relative verdiformen til en vare, f.eks. til lerretet, uttrykker sin verdieksistens som noe absolutt forskjellig fra sine legemlige egenskaper, f.eks. som frakkelikhet. Dermed antyder dette uttrykket sjøl at det skjuler et samfunnsmessig forhold. Omvendt med ekvivalentformen. Den består jo nettopp i at et varelegeme, slik som frakken, denne tingen som sådan, uttrykker verdi, altså har verdiform fra naturens side. Dette gjelder riktignok bare innenfor verdiforholdet der lerretsvaren forholder seg til frakkevaren som ekvivalent.21) Egenskapene til en ting oppstår imidlertid ikke gjennom forholdet til andre ting, men blir tvert om bare aktivisert gjennom slike forhold. Derfor synes det også som om frakken har sin ekvivalentform, sin egenskap, som består i umiddelbart å kunne byttes, som naturegenskap på samme måte som den har egenskapen at den er tung eller holder på varme. Derfor den gåtefulle karakteren til ekvivalentformen, som først slår den politiske økonomens borgerlig grove blikk når denne formen til slutt framstår for ham som penger. Da forsøker han å bortforklare den mystiske karakteren til gull og sølv, idet han blander dem sammen med mindre blendende varer og med stadig fornyet tilfredsstillelse ramser opp katalogen over all den varepøbel som i sin tid har spilt rollen som vareekvivalent. Han aner ikke at allerede det enkleste verdiuttrykket, som 20 alen lerret = 1 frakk, gir oss løsningen på ekvivalentformens gåte.

Legemet til den varen som tjener som ekvivalent gjelder alltid som legemliggjøring av abstrakt menneskelig arbeid og er alltid produktet av et bestemt nyttig, konkret arbeid. Det konkrete arbeidet blir altså til et uttrykk for abstrakt menneskelig arbeid. Dersom f.eks. frakken bare gjelder som virkeliggjøring av abstrakt arbeid, så gjelder skredderarbeidet, som faktisk blir virkeliggjort i frakken, bare som en form for virkeliggjøring av abstrakt menneskelig arbeid. I verdiuttrykket til lerretet består ikke nytten av skredderarbeidet i at det skaper klær, altså også folk, men i at det skaper et legeme som åpenbart er verdi, altså en ensartet masse av arbeid som ikke på noen måte skiller seg fra det arbeidet som er legemliggjort i lerretet. For å kunne skape et slikt verdispeil, må skredderarbeidet sjøl ikke gjenspeile noe annet enn den abstrakte egenskapen å være menneskelig arbeid.

Menneskelig arbeidskraft blir forbrukt i form av skredderarbeid så vel som i form av veving. Begge har derfor den allmenne egenskapen å være menneskelig arbeid og kan derfor i bestemte tilfeller, f.eks. i verdiproduksjonen, komme i betraktning bare under denne synsvinkelen. Men i verdiuttrykket til varen blir saken fordreid. F.eks. skaper ikke vevingen lerretsverdi i sin konkrete form som veving, men derimot i sin allmenne egenskap av menneskelig arbeid. For å uttrykke dette blir det stilt opp mot skredderarbeidet, det konkrete arbeidet, arbeidet som produserer lerret-ekvivalenter, som den håndgripelige formen for virkeliggjøring av abstrakt menneskelig arbeid.

Dette er altså den andre eiendommeligheten ved ekvivalentformen, nemlig at konkret arbeid blir til framtredelsesformen for sin motsetning, abstrakt menneskelig arbeid.

Men fordi dette konkrete arbeidet, skredderarbeidet, bare gjelder som et uttrykk for forskjellsløst menneskelig arbeid, har det lik form med annet arbeid, f.eks. med det arbeidet som skjuler seg i lerretet. Derfor er det arbeid i umiddelbar samfunnsmessig form, sjøl om det er privatarbeid i likhet med alt annet arbeid som produserer varer. Nettopp derfor framtrer arbeidet i et produkt som umiddelbart kan bli byttet mot en annen vare. Det er altså en tredje eiendommelighet ved ekvivalentformen, nemlig at privatarbeidet forandrer form og blir til sin motsetning, til arbeid i umiddelbar samfunnsmessig form.

De to eiendommelighetene ved ekvivalentformen som ble framstilt nå sist blir det enda lettere å forstå dersom vi går tilbake til den store forskeren som er den første som har analysert verdiformen, slik han gjorde det med så mange andre tankeformer, samfunnsformer og naturformer. Dette er Aristoteles.

Først uttaler Aristoteles klart at varens pengeform bare er den enkle verdiformen i videreutviklet skikkelse, dvs. uttrykket til verdien av en vare i hvilken som helst annen vare. Han sier:

«5 senger = 1 hus»

(”Κλίναι πεντε αντί oίxίας”)

«skiller seg ikke» fra

«5 senger = så og så mye penger»

(”Κλίναι πέντε αντί … ὂσον αί πέντε χλίναι”)

Han innser videre at det verdiforholdet som dette verdiuttrykket skjuler seg i på sin side betinger at huset blir stilt kvalitativt likt med senga. Han innser også at disse åpenbart forskjellige tingene ikke hadde kunnet bli satt i forhold til hverandre som sammenliknbare uten en slik vesenslikhet. «Byttet», sier han, «kan ikke eksistere uten likheten, likheten imidlertid ikke uten noe sammenliknbart (”οὒτ’ ίσότης μὴ οὒσης συμμετρίας”). Her stusser han imidlertid og gir opp å analysere verdiformen videre. «Men det er i sannhet umulig (”τὴ μὲν οὖυ ἀληϑείἆ ἀδύνατον”) at så forskjelligartede ting er sammenliknbare», dvs. kvalitativt like. Denne likestillingen kan bare være noe som er fremmed for tingenes sanne natur, altså bare «nødhjelp for det praktiske behov».[24]

Aristoteles forteller oss altså sjøl hvorfor hans analyse blir mislykket, nemlig fordi han mangler verdibegrepet. Hva er det like, dvs. den felles substansen som lar huset forestille senga i sengas verdiuttrykk? Slikt noe kan «i sannhet ikke eksistere», sier Aristoteles. Hvorfor? Huset forestiller i forhold til senga noe likt forsåvidt det forestiller det som virkelig er likt i begge, i senga og huset. Og det er — menneskelig arbeid.

Alt arbeid i form av vareverdier er uttrykt som likt menneskelig arbeid og derfor som likeverdige. Men dette kunne ikke Aristoteles lese ut av sjølve verdiformen fordi det greske samfunnet hvilte på slavearbeid og derfor hadde ulikheten til menneskene og deres arbeidskrefter som naturbasis. Hemmeligheten ved verdiuttrykket, det at alt arbeid er likt og har samme gyldighet fordi og forsåvidt det er menneskelig arbeid overhodet, kan bare bli tydet når begrepet om menneskelig likhet allerede er like fast forankret som en folkefordom. Dette er imidlertid bare mulig i et samfunn der vareformen er den allmenne formen til arbeidsproduktet. I et slikt samfunn er også menneskenes forhold til hverandre som vareeiere det rådende samfunnsmessige forholdet. Aristoteles’ geni viser seg nettopp i det at han oppdager et likhetsforhold i verdiuttrykket til varene. Det er bare den historiske begrensningen til det samfunnet som han levde i som hindret ham i å finne ut hva dette likhetsforholdet «i sannhet» består i.

4. Den enkle verdiformen som helhet

Den enkle verdiformen til en vare er inneholdt i verdiforholdet den har til en forskjelligartet vare eller i bytteforholdet til denne varen. Verdien av vare A blir kvalitativt uttrykt gjennom at vare B umiddelbart kan bli byttet med vare A. Den blir kvantitativt uttrykt gjennom at en bestemt mengde av vare B kan bli byttet med den gitte mengden av vare A. Med andre ord: Verdien av en vare blir sjølstendig uttrykt gjennom at den blir framstilt som «bytteverdi». Når det i begynnelsen av dette kapitlet ble sagt på den gjengse måten: Varen er bruksverdi og bytteverdi, så var dette, strengt tatt, feilaktig. Varen er bruksverdi eller bruksgjenstand og «verdi». Den er noe dobbelt, og framstiller seg som dette så snart dens verdi får en egen framtredelsesform som er forskjellig fra dens naturalform, formen som bytteverdi. Og den har aldri denne formen isolert, men alltid bare i verdi- eller bytteforholdet til en annen forskjelligartet vare. Dersom en har dette klart for seg, så skaper ikke denne uttrykksmåten noen problemer, men tjener som forkortelse.

Vår analyse beviste at verdiformen eller verdiuttrykket til varen springer ut av vareverdiens natur, og at det ikke omvendt er verdi og verdistørrelse som springer ut av deres uttrykksmåte som bytteverdi. Denne vrangforestillingen finner vi imidlertid blant merkantilistene og deres moderne etterliknere, som Ferrier, Ganilh osv.22) så vel som blant deres antipoder, de moderne frihandelskremmerne som Bastiat og konsorter. Merkantilistene legger hovedvekta på den kvalitative sida av verdiuttrykket og derfor på ekvivalentformen til varen, som har sin ferdige skikkelse i pengene. De moderne frihandelskremmerne derimot, som for enhver pris må få solgt varene sine, legger vekta på den kvantitative sida til den relative verdiformen. For dem eksisterer derfor verken verdien eller verdistørrelsen til varen utenom i uttrykket for bytteforholdet, og derfor bare i den daglige prislista. Skotten McLeod, som har som oppgave å gi de fullstendig forvirrede forestillingene til Lombardstreet[25] mest mulig lærd pynt, utgjør den vellykkede syntesen av de overtroiske merkantilistene og de opplyste frihandelskremmerne.

Den nærmere betraktningen av verdiuttrykket til vare A, som er inneholdt i verdiforholdet til vare B, har vist følgende: Innenfor dette forholdet gjelder naturalformen til vare B bare som verdiform eller verdiskikkelse. Den indre motsetningen mellom bruksverdi og verdi som er skjult i varen, blir altså framstilt gjennom en ytre motsetning. Dvs. gjennom forholdet mellom to varer, der den ene varen, hvis verdi skal bli uttrykt, umiddelbart bare gjelder som bruksverdi, mens derimot den andre varen, som skal uttrykke verdi, umiddelbart bare gjelder som bytteverdi. Den enkle verdiformen til en vare er altså den enkle framtredelsesformen til den motsetningen mellom bruksverdi og verdi som den inneholder.

Arbeidsproduktet er under alle samfunnstilstander bruksgjenstand. Men bare i en historisk bestemt utviklingsepoke, som framstiller det arbeidet som er forbrukt for å produsere en bruksting som en «legemlig» egenskap ved tingen, dvs. som sin verdi, blir arbeidsproduktet forvandlet til vare. Det følger av dette at den enkle verdiformen til varen samtidig er den enkle verdiformen til arbeidsproduktet. Utviklingen av vareformen faller derfor også sammen med utviklingen av verdiformen.

Ved første blikk ser vi det utilstrekkelige ved den enkle verdiformen, denne kimeformen som først modner til prisform gjennom ei rekke forvandlinger.

Når en uttrykker verdien av vare A i en eller annen vare B, så skiller en bare verdien av vare A fra dens bruksverdi og setter den dermed også bare i et bytteforhold til en eller annen enkel vareart som er forskjellig fra den sjøl, i stedet for å framstille dens kvalitative likhet og kvantitative proporsjonalitet med alle andre varer. Den enkle relative verdiformen til en vare tilsvarer den enkle ekvivalentformen til en annen vare. I det relative verdiuttrykket til lerretet har frakken derfor bare ekvivalentform, dvs. en slik form at den umiddelbart kan bli byttet, med hensyn til denne ene varearten lerret.

Imidlertid går den enkle verdiformen av seg sjøl over i en fullstendigere form. I den enkle verdiformen blir verdien av en vare A riktignok bare uttrykt i en vare av en annen art. Hvilken art den er, om den er frakk eller jern eller hvete osv. er fullstendig likegyldig. Alt etter som den trer inn i et verdiforhold til den ene eller andre varearten, oppstår forskjellige enkle verdiuttrykk for en og samme vare.22a) Antallet av de verdiuttrykk som er mulige for en vare er bare begrenset av antallet varearter som er forskjellig fra den. Dens enkeltstående verdiuttrykk forvandler seg derfor til ei rekke av forskjellige enkle verdiuttrykk, ei rekke som stadig kan bli forlenget.

B) Total eller utviklet verdiform

z vare A = u vare B eller = v vare C eller = w vare D eller = x vare E eller = osv.

(20 alen lerret = 1 frakk eller = 10 pund te = 40 pund kaffe eller = 1 quarter hvete eller = 2 unser gull eller = ½ tonn jern eller = osv.)

1. Den utviklede relative verdiformen

Verdien av en vare, f.eks. lerretet, er nå uttrykt i utallige andre elementer i vareverdenen. Etvert annet varelegeme blir til speil for lerretsverdien.23) Slik framtrer denne verdien som virkelig verdi først som ensartet masse av forskjellsløst menneskelig arbeid. Det arbeidet som skaper denne verdien er nå uttrykkelig framstilt som arbeid som gjelder som likt med ethvert annet menneskelig arbeid, uansett hvilken naturalform det har og derfor uansett om det blir legemliggjort som frakk eller hvete eller jern eller gull osv. Gjennom sin verdiform står lerretet derfor nå i samfunnsmessig forhold ikke lenger bare til en enkelt annen vareart, men til hele vareverdenen. Som vare er lerretet medborger av denne verdenen. Samtidig innebærer den endeløse rekka av dets uttrykk, at vareverdien er likegyldig i forhold til den særegne formen for bruksverdi som den framtrer i.

I den første formen: 20 alen lerret = 1 frakk, kan det være et tilfeldig faktum at det er mulig å bytte disse to varene i et bestemt mengdeforhold. I den andre formen skinner det derimot straks gjennom en bakgrunn som er vesentlig forskjellig fra og bestemmende for den tilfeldige framtredelsen. Verdien av lerretet er like stor uansett om den blir framstilt i frakk eller kaffe eller jern etc., i utallige forskjellige varer som tilhører forskjellige eiere. Det tilfeldige forholdet mellom to individuelle vareeiere faller bort. Det blir åpenbart at det ikke er byttet som regulerer størrelsen av vareverdien, men omvendt verdistørrelsen som regulerer bytteforholdet.

2. Den særegne ekvivalentformen

Hver vare, som frakk, te, hvete, jern osv., gjelder i verdiuttrykket til lerretet som ekvivalent og derfor som verdilegeme. Den bestemte naturalformen til hver av disse varene er nå en særegen ekvivalentform ved siden av mange andre. De mangfoldige bestemte, konkrete, nyttige arbeidsartene som er nedlagt i varelegemene gjelder på samme måte som like mange særegne former for virkeliggjøring eller framstilling av menneskelig arbeid rett og slett.

3. Mangler ved den totale eller utviklede verdiformen

For det første er varens relative verdiuttrykk uferdig fordi dens framstillingsrekke aldri blir avsluttet. Den ene verdilikningen føyer seg til den andre i en kjede, og denne kjeden er det alltid mulig å forlenge gjennom hver ny vareart som opptrer og som leverer materiale til et nytt verdiuttrykk. For det andre utgjør det en fargerik mosaikk av usammenhengende og forskjelligartede verdiuttrykk. Og endelig, slik det må skje, dersom den relative verdien av hver vare blir uttrykt i denne utviklede formen, så blir den relative verdiformen til hver vare ei uendelig rekke av verdiuttrykk som er forskjellig fra den relative verdiformen til alle andre varer. — Mangelen ved den utviklede relative verdiformen gjenspeiler seg i den ekvivalentformen som den tilsvarer. Da naturalformen til hver enkelt vareart her er en særegen ekvivalentform ved siden av utallige andre særegne ekvivalentformer, så eksisterer det overhodet bare avgrensede ekvivalentformer, der hver av dem utelukker de andre. På samme måte er den bestemte, konkrete, nyttige arbeidsarten som hver særegen vareekvivalent inneholder, bare en særegen, altså ikke uttømmende framtredelsesform for det menneskelige arbeidet. Dette får riktignok sin fullstendige eller totale framtredelsesform i summen av disse særegne framtredelsesformene. Men en enhetlig framtredelsesform har det derfor ikke.

Den utviklede relative verdiformen består imidlertid bare av en sum enkle relative verdiuttrykk eller likninger av den første formen, som

20 alen lerret = 1 frakk

20 alen lerret = 10 pund te osv.

Hver av disse likningene inneholder imidlertid omvendt også den identiske likningen:

1 frakk = 20 alen lerret

10 pund te = 20 alen lerret osv.

Altså: Når en mann bytter sitt lerret med mange andre varer og derfor uttrykker verdien av lerretet i ei rekke andre varer, så må nødvendigvis også de mange andre vareeierne bytte sine varer med lerret og derfor uttrykke verdiene av sine forskjellige varer i den samme tredje varen, i lerret. — La oss altså snu rekka: 20 alen lerret = 1 frakk eller = 10 pund te eller = osv. Dvs. dersom vi uttrykker det omvendte forholdet, som denne rekka med likninger ifølge sakens natur allerede inneholder, så får vi:

C) Allmenn verdiform

1 frakk = 20 alen lerret

10 pund te = 20 alen lerret

40 pund kaffe = 20 alen lerret

1 quarter hvete = 20 alen lerret

2 unser gull = 20 alen lerret

½ tonn jern = 20 alen lerret

x vare A = 20 alen lerret

osv. vare = 20 alen lerret

1. Verdiformens forandrede karakter

Varene framstiller nå sine verdier 1. enkelt, fordi de gjør det i en enkelt vare og 2. enhetlig, fordi de gjør det i den samme varen. Deres verdiform er enkel og felles, derfor allmenn.

Formene A (enkel) og B (utviklet verdiform) kom bare så langt at de uttrykte verdien av en vare som noe forskjellig fra dens egen bruksverdi eller dens varelegeme.

Den første formen ga verdilikninger som: 1 frakk = 20 alen lerret, 10 pund te = ½ tonn jern osv. Frakkeverdien blir uttrykt som lerretlik, teverdien som jernlik osv., men lerretlik og jernlik, disse verdiuttrykkene til frakk og te, er like forskjellige som lerret og jern. Denne formen forekommer i praksis åpenbart bare i den første begynnelsen, hvor arbeidsprodukter blir forvandlet til varer gjennom tilfeldig og leilighetsvis bytte.

Den andre formen skiller på en mer fullstendig måte verdien av en vare fra dens egen bruksverdi, fordi verdien av f.eks. frakken nå blir stilt overfor sin naturalform i alle mulige former, som lerretlik, jernlik, telik osv., alt annet, bare ikke frakkelik. På den andre sida så er her ethvert felles verdiuttrykk for varene direkte utelukket, for i verdiuttrykket til hver enkelt vare framtrer nå alle andre varer bare i form av ekvivalenter. Den utviklede verdiformen forekommer i praksis første gang et arbeidsprodukt, f.eks. kveg, blir byttet ikke lenger bare unntaksvis, men regelmessig med forskjellige andre varer.

Den allmenne verdiformen uttrykker verdiene i vareverdenen i en og samme særskilte vareart, f.eks. i lerret, og framstiller på denne måten verdien til alle varene gjennom deres likhet med lerret. Som lerretlik er verdiene til hver vare forskjellig, ikke bare fra sin egen bruksverdi, men fra all bruksverdi, og nettopp slik kommer det som alle varer har felles til uttrykk. Først denne formen setter derfor virkelig varene i forhold til hverandre som verdier eller lar dem framtre for hverandre som bytteverdier.

Begge de tidligere formene uttrykker verdien av hver sin vare, enten i en eneste forskjelligartet vare, eller i ei rekke varer som er forskjellige fra den. I begge tilfellene er det så å si den enkelte varens private sak å gi seg en verdiform og den utfører det uten medvirkning fra de andre varene. I forhold til den spiller de andre varene bare ekvivalentens passive rolle. Den allmenne verdiformen oppstår derimot bare som et vareverdenens fellesverk. En vare oppnår bare å bli allment verdiuttrykk fordi alle andre varer samtidig uttrykker sin verdi i den samme ekvivalenten og hver ny vareart som opptrer må gjøre det samme. Dermed viser det seg at legemliggjøringen av varene som verdi, som er disse tingenes reint «samfunnsmessige tilværelse», bare kan bli uttrykt gjennom deres allsidige samfunnsmessige forhold, og at deres verdiform derfor må være en samfunnsmessig gyldig form.

Som lerretlike framtrer nå alle varene ikke bare som kvalitativt like, som verdier overhodet, men også som kvantitativt sammenliknbare verdistørrelser. Fordi de avspeiler sine verdistørrelser i et og samme materiale, i lerret, så avspeiler disse verdistørrelsene seg i hverandre. F.eks. 10 pund te = 20 alen lerret, og 40 pund kaffe = 20 alen lerret. Altså 10 pund te = 40 pund kaffe. Eller i 1 pund kaffe skjuler det seg bare 1/4 så mye verdisubstans, arbeid, som i 1 pund te.

Vareverdenens allmenne relative verdiform påtrykker den ekvivalentvaren som den har utelukket, altså lerretet, karakteren av allmenn ekvivalent. Naturalformen til lerretet utgjør den felles verdiskikkelsen for vareverdenen og derfor er det mulig umiddelbart å bytte lerretet med alle andre varer. Legemsformen til lerretet gjelder som den synlige inkarnasjonen, som den allmenne samfunnsmessige forpupping av alt menneskelig arbeid. Vevearbeidet, det privatarbeidet som produserer lerret, befinner seg samtidig i allmenn samfunnsmessig form, i likhetsform med alle andre arbeider. De utallige likningene, som den allmenne verdiformen består av, setter i tur og orden det arbeidet som er virkeliggjort i lerretet likt med det arbeidet som hver av de andre varene inneholder. På den måten blir vevearbeidet til allmenn framtredelsesform for menneskelig arbeid overhodet. Slik blir det arbeidet som er legemliggjort i vareverdien, ikke bare negativt framstilt, som arbeid abstrahert fra alle konkrete former og nyttige egenskaper til de virkelige arbeidene. Dets egen positive natur kommer klart og tydelig fram. Og det er at det er reduksjonen av alle virkelige arbeider til deres felles karakter av menneskelig arbeid, til forbruket av menneskelig arbeidskraft.

Den allmenne verdiformen, som framstiller arbeidsproduktene som reine ensartede masser av forskjellsløst menneskelig arbeid, viser gjennom sin egen konstruksjon at den er det samfunnsmessige uttrykket for vareverdien. Slik åpenbarer den at innenfor vareverdenen er det arbeidets allment menneskelige karakter som utgjør dets spesifikt samfunnsmessige karakter.

2. Utviklingen av forholdet mellom den relative verdiformen og ekvivalentformen

Utviklingsgraden av den relative verdiformen tilsvarer utviklingsgraden av ekvivalentformen. Men, vel og merke, utviklingen av ekvivalentformen er bare uttrykk for og resultat av utviklingen av den relative verdiformen.

Den enkle eller enkeltstående relative verdiformen til en vare gjør en annen vare til enkeltstående ekvivalent. Den utviklede formen til den relative verdien, dette uttrykket for verdien av en vare i alle andre varer, gir dem form av forskjelligartede særegne ekvivalenter. Endelig får en særskilt vareart den allmenne ekvivalentformen fordi alle andre varer gjør den til materiale for sin enhetlige, allmenne verdiform.

Men i samme grad som verdiformen overhodet utvikler seg, så utvikler også motsetningen mellom dens to poler seg, mellom den relative verdiformen og ekvivalentformen.

Allerede den første formen — 20 alen lerret = 1 frakk — inneholder denne motsetningen, men den fikserer den ikke. Alt ettersom den samme likningen blir lest forfra eller bakfra, så befinner hver av de to vareekstremene, lerret og frakk, seg snart i den relative verdiformen, snart i ekvivalentformen. Her betyr det fortsatt en anstrengelse å holde fast på den polære motsetningen. I form B kan alltid bare én vareart av gangen fullt utvikle sin relative verdi eller befinne seg sjøl i utviklet relativ verdiform, fordi og for så vidt alle andre varer befinner seg i ekvivalentformen i forhold til den. Her kan en ikke lenger snu de to sidene i verdilikningen som 20 alen lerret = 1 frakk eller = 10 pund te eller = 1 quarter hvete osv. uten å forandre hele dens karakter og forvandle den fra den totale til den allmenne verdiformen.

Den siste formen, form C, gir endelig vareverdien allment samfunnsmessig relativ verdiform, fordi og for så vidt alle berørte varer, med et eneste unntak, er utelukket fra den allmenne ekvivalentformen. En vare, lerretet, befinner seg derfor i en form der den umiddelbart kan bli byttet mot alle andre varer, dvs. i umiddelbar samfunnsmessig form, fordi og forsåvidt som alle andre varer ikke befinner seg der.24)

Omvendt er den varen som tjenestegjør som allmenn ekvivalent utelukket fra den enhetlige og derfor allmenne relative verdiformen i vareverdenen. Skulle lerretet, dvs. en eller annen vare som befinner seg i allmenn ekvivalentform, også samtidig ta del i den allmenne relative verdiformen, så måtte det tjene som ekvivalent for seg sjøl. Vi fikk da: 20 alen lerret = 20 alen lerret, en tautologi, der det verken er uttrykt verdi eller verdistørrelse. For å uttrykke den relative verdien til den allmenne ekvivalenten, må vi tvert om snu form C. Den har ingen relativ verdiform felles med de andre varene, dens verdi uttrykker seg relativt i den uendelige rekka av alle andre varelegemer. Slik framtrer nå den utviklede relative verdiformen eller form B som den spesifikke relative verdiformen til ekvivalentvaren.

3. Overgangen fra den allmenne verdiformen til pengeform

Den allmenne ekvivalentformen er en generell verdiform. Den kan derfor tilkomme enhver vare. På den andre sida befinner en vare seg i allmenn ekvivalentform (form C), bare fordi og for så vidt den er utelukket av alle de andre varene som deres ekvivalent. Og først fra det øyeblikket de definitivt begrenser seg til å utelukke en spesifikk vareart, har den enhetlige relative verdiformen til vareverdenen fått objektiv fasthet og allmenn samfunnsmessig gyldighet.

Den spesifikke varearten, hvis naturalform og ekvivalentform blir samfunnsmessig forent, blir nå til pengevare eller fungerer som penger. Det blir dens spesifikke samfunnsmessige funksjon — og derfor dens samfunnsmessige monopol — å spille rollen som allmenn ekvivalent innenfor vareverdenen. Denne privilegerte plassen blant varene, som i form B figurerer som særegen ekvivalent for lerretet, og i form C uttrykker sin relative verdi i fellesskap med lerretet, er det historisk en bestemt vare som har erobret, gullet. Hvis vi derfor i form C setter varen gull i stedet for varen lerret, så får vi:

D) Pengeform

20 alen lerret = 2 unser gull

1 frakk = 2 unser gull

10 pund te = 2 unser gull

40 pund kaffe = 2 unser gull

1 quarter hvete = 2 unser gull

½ tonn jern = 2 unser gull

x vare A = 2 unser gull

Det finner sted vesentlige forandringer ved overgangen fra form A til form B, fra form B til form C. Derimot skiller form D seg ikke noe fra form C, bortsett fra at det nå er gull som har den allmenne ekvivalentformen i stedet for lerret. Gull blir i form D det som lerretet var i form C — allmenn ekvivalent. Framskrittet består bare i at formen for umiddelbar byttbarhet eller den allmenne ekvivalentformen gjennom samfunnsmessig sedvane definitivt er vokst sammen med den spesifikke naturalformen til varen gull.

Gull står nå overfor de andre varene som penger, bare fordi det tidligere sto overfor dem som vare. Som alle andre varer tjente gullet også som ekvivalent, om det nå var som enkeltstående ekvivalent i individuelle byttehandlinger eller som særegen ekvivalent ved siden av andre vareekvivalenter. Gradvis begynte det på større eller mindre områder å tjene som allmenn ekvivalent. Så snart gullet har erobret monopolet på denne plassen i vareverdenens verdiuttrykk, blir det til pengevare. Og først fra det øyeblikket det allerede er blitt pengevare, skiller form D seg fra form C, eller den allmenne verdiformen er forvandlet til pengeform.

Det enkle relative verdiuttrykket til en vare, f.eks. lerret, i den varen som allerede tjener som pengevare, f.eks. gull, er prisformen til varen. «Prisformen» til lerretet er derfor:

20 alen lerret = 2 unser gull

eller, hvis 2 pund sterling er myntnavnet på 2 unser gull,

20 alen lerret = 2 pund sterling.

Vanskeligheten med pengeformens begrep består i å forstå den allmenne ekvivalentformen, altså den allmenne verdiformen overhodet, form C. Form C oppløser seg bakover i form B: Den utviklede verdiformen. Og det elementet som konstituerer den utviklede verdiformen er form A: 20 alen lerret = 1 frakk eller x vare A = y vare B. Den enkle vareformen er derfor kimen til pengeformen.

4. Varens fetisjkarakter og dens hemmelighet

En vare ser ved første blikk ut til å være en sjølsagt, triviell ting. Analysen av den viser at den faktisk er en svært innviklet ting, full av metafysiske spissfindigheter og teologiske nykker. Forsåvidt som den er bruksverdi, er det ikke noe mystisk ved den, enten jeg nå betrakter den ut fra det synspunktet at den gjennom sine egenskaper tilfredsstiller menneskelige behov, eller at den først får disse egenskapene som et produkt av menneskelig arbeid. Det er innlysende at mennesket gjennom sin virksomhet forandrer formene på naturstoffene på en måte som gjør dem til nyttige ting. Formen på treet f.eks. blir forandret når en lager et bord av det. Ikke desto mindre er bordet fortsatt tre, en alminnelig sansbar ting. Men så snart det opptrer som vare, forvandler det seg til en sansbar ting med oversanselige egenskaper. Det står ikke bare med beina på bakken, men i forhold til alle andre varer stiller det seg på hodet og ut fra sitt trehode utvikler det nykker, mye underligere enn om det på egen hånd hadde begynt å danse.25)

Varens mystiske karakter springer altså ikke ut av dens bruksverdi. Like lite springer den ut av innholdet i verdibestemmelsene. Fordi, for det første: Hvor forskjellige de nyttige arbeidene eller produktive virksomhetene enn måtte være, så er det en fysiologisk sannhet at de er funksjoner av den menneskelige organismen. Videre, at enhver slik funksjon, uansett dens innhold og form, vesentlig er forbruk av menneskelig hjerne, nerve, muskel, sanseorganer osv. For det andre: Når det gjelder det som ligger til grunn for verdistørrelsen, nemlig hvor lenge dette forbruket varer, eller kvantiteten av arbeidet, så er til og med kvantiteten åpenbart noe forskjellig fra kvaliteten av arbeidet. Under alle forhold måtte menneskene være interessert i den arbeidstida som er nødvendig for å produsere livsmidlene, sjøl om denne interessen ikke er like stor på de forskjellige utviklingstrinn.26) Endelig, så får menneskenes arbeid også en samfunnsmessig form så snart de på en eller annen måte arbeider for hverandre.

Hva er altså årsaken til den gåtefulle karakteren som arbeidsproduktet får så snart det antar vareform? Det er åpenbart et resultat av denne formen sjøl. Likheten mellom de menneskelige arbeidene kommer til uttrykk i arbeidsproduktenes tingaktige form, de blir like som legemliggjorte verdier. Målestokken for forbruk av menneskelig arbeidskraft, tidslengden, får formen av arbeidsproduktenes verdistørrelse. Og endelig får forholdet mellom produsentene, der den samfunnsmessige karakteren av deres arbeider kommer til uttrykk, formen av et samfunnsmessig forhold mellom arbeidsproduktene.

Det hemmelighetsfulle ved vareformen består altså ganske enkelt i at den for menneskene gjenspeiler den samfunnsmessige karakteren av deres eget arbeid som en legemlig egenskap ved sjølve arbeidsproduktene, altså som samfunnsmessige naturegenskaper ved disse tingene sjøl. Derfor framstår også det samfunnsmessige forholdet mellom produsentene og totalarbeidet som et samfunnsmessig forhold mellom gjenstander, som et forhold som eksisterer utenfor dem. Gjennom dette quidproquo* blir arbeidsproduktene til varer, dvs. sansbare ting med oversanselige, eller samfunnsmessige egenskaper. På samme måte blir lysinntrykket av en ting på synsnerven ikke oppfattet som en subjektiv pirring av sjølve synsnerven, men som den legemliggjorte formen av en ting utenfor øyet. Men gjennom synsinntrykket blir faktisk lys kastet fra en ting, den ytre gjenstanden, mot en annen ting, øyet. Det er et fysisk forhold mellom fysiske ting. Derimot har vareformen til arbeidsproduktene, og det verdiforholdet som den framtrer i, absolutt ingen tilknytning til deres fysiske natur og de tinglige forholdene som springer ut av denne. Vareformen er et bestemt samfunnsmessig forhold mellom mennesker, som i deres øyne antar den fantastiske formen av et forhold mellom ting. For å finne en analogi må vi derfor flykte inn i den religiøse verdens tåkeregioner. Her synes produktene av den menneskelige hjernen å være begavet med et eget liv. De framtrer som sjølstendige skikkelser som står i forhold til hverandre og til menneskene. På samme måte er det i vareverdenen med produktene av den menneskelige hånden. Dette kaller jeg fetisjismen, som kleber seg til arbeidsproduktene så snart de blir produsert som varer og som derfor er uadskillelig fra vareproduksjonen.

Som analysen forut allerede har vist, har denne fetisjkarakteren som preger vareverdenen sitt utspring i den eiendommelige samfunnsmessige karakteren av det arbeidet som produserer varer.

Bruksgjenstander blir i det hele tatt bare til varer fordi de er produkter av innbyrdes uavhengige privatarbeider. Helheten av disse privatarbeidene utgjør det samfunnsmessige totalarbeidet. Siden produsentene først kommer i samfunnsmessig kontakt med hverandre idet de bytter arbeidsproduktene sine, viser også den spesifikt samfunnsmessige karakteren av deres privatarbeider seg først innenfor dette byttet. Eller: Først gjennom de forbindelsene som bytteprosessen setter arbeidsproduktene og dermed også produsentene inn i, fungerer privatarbeidene som ledd i det samfunnsmessige totalarbeidet. Produsentene oppfatter derfor de samfunnsmessige forbindelsene mellom deres privatarbeider slik som de framtrer, dvs. ikke som umiddelbart samfunnsmessige forhold mellom personer i sjølve arbeidene deres, men tvert om som tinglige forhold mellom personene og samfunnsmessige forhold mellom tingene.

Det er først gjennom byttet at arbeidsproduktene får karakter av likhet som legemliggjorte verdier, adskilt fra deres karakter av å være sansbart forskjellige bruksverdier. Denne spaltingen av arbeidsproduktet i nyttig ting og verditing spiller en praktisk rolle først etter at byttet allerede har fått så stor utbredelse og betydning at nyttige ting blir produsert med henblikk på bytte, dvs. etter at tingenes verdikarakter kommer i betraktning allerede når de blir produsert. Fra nå av får arbeidet til en enkelt privatarbeidende produsent faktisk en dobbelt samfunnsmessig karakter. På den ene sida må de som bestemte nyttige arbeider tilfredsstille et bestemt samfunnsmessig behov og på den måten hevde seg som ledd i totalarbeidet, innenfor det naturgitte systemet som den samfunnsmessige arbeidsdelingen utgjør. På den andre sida kan de mangfoldige behovene til produsentene sjøl bare bli tilfredsstilt i den grad hvert enkelt nyttig privatarbeid lar seg bytte mot ethvert annet slag nyttig privatarbeid, og dermed gjelder som likt med det. Likheten toto coelo (den fullstendige likheten) mellom forskjellige arbeider kan bare bli oppnådd idet en abstraherer fra deres virkelige ulikhet, idet en reduserer dem til deres felles karakter av forbruk av menneskelig arbeidskraft, av abstrakt menneskelig arbeid. Denne dobbelte samfunnsmessige karakteren av privatprodusentenes arbeid blir gjenspeilt i deres hjerner, men bare i de formene som viser seg i det praktiske samkvemet, i produktbyttet. Den samfunnsmessig nyttige karakteren til deres privatarbeider blir derfor gjenspeilt i den formen at arbeidsproduktet ikke bare må være nyttig, men nyttig for andre. Den samfunnsmessige karakteren av likhet mellom de forskjelligartede arbeidene blir gjenspeilt i den formen at disse materielt forskjellige tingene, arbeidsproduktene, har den felles karakteren at de er verdier.

Menneskene setter altså arbeidsproduktene sine i forhold til hverandre som verdier, men ikke fordi de regner disse tingene for bare å være tinglige hylstre for likeartet menneskelig arbeid. Det motsatte er tilfelle. Når de bytter sine forskjelligartede produkter og setter dem lik hverandre som verdier, så setter de sine forskjellige arbeider lik hverandre som menneskelig arbeid. De vet det ikke, men de gjør det.27) Verdien er derfor ikke påført en merkelapp, der det står hva den er. Verdien forvandler tvert om ethvert arbeidsprodukt til en samfunnsmessig hieroglyf. Seinere forsøker menneskene å tyde hieroglyfens mening, forsøker å finne hemmeligheten ved deres eget samfunnsmessige produkt. For det at bruksgjenstandene får karakter av verdier, er menneskenes samfunnsmessige produkt, like mye som språket. Den seine vitenskapelige oppdagelsen at arbeidsproduktene, for så vidt de er verdier, bare er tinglige uttrykk for det menneskelige arbeid som er forbrukt for å produsere dem, er epokegjørende i menneskehetens utviklingshistorie. Men det skremmer ikke på noen måte vekk det skinnet av legemliggjøring som hefter ved arbeidets samfunnsmessige karakter. Det er bare innen denne særegne produksjonsformen, vareproduksjonen, at den spesifikt samfunnsmessige karakteren som gjelder for de gjensidig uavhengige privatarbeidene består i at de er like som menneskelig arbeid og får form av arbeidsproduktenes verdikarakter. Men for dem som sjøl driver med vareproduksjon framstår denne formen både før og etter denne oppdagelsen som like virkelig og endelig som det faktum at lufta fortsatt eksisterer i en fysikalsk legemlig form, også etter at vitenskapen har oppløst den i dens elementer.

Det som først og fremst er av praktisk interesse for dem som bytter produkter, er spørsmålet om hvor mange fremmede produkter de får for sitt eget produkt, altså i hvilke proporsjoner produktene lar seg bytte. Så snart disse proporsjonene gjennom vanen modnes til en viss fasthet, synes de å være et resultat av arbeidsproduktenes natur, slik at f.eks. ett tonn jern og 2 unser gull er likeverdige, på samme måte som ett pund gull og ett pund jern er like tunge, til tross for at de har forskjellige fysikalske og kjemiske egenskaper. Verdikarakteren til arbeidsproduktene etablerer seg først når de fungerer som verdistørrelser. Verdistørrelsene forandrer seg uavbrutt, uavhengig av viljen, forkunnskapen og handlemåten til de som bytter. De samfunnsmessige bevegelsene til de personene som bytter har for dem form av bevegelser av ting, ting de blir kontrollert av, i stedet for at de kontrollerer tingene. Det må eksistere en fullt utviklet vareproduksjon før det ut av sjølve erfaringen vokser fram den vitenskapelige innsikten at de privatarbeidene som blir drevet uavhengig av hverandre, men som alle er avhengige av hverandre som naturgitte ledd i den samfunnsmessige arbeidsdelingen, stadig blir redusert til sine samfunnsmessig proporsjonale mål. Dette skjer fordi den arbeidstida som er samfunnsmessig nødvendig for å produsere produktene voldelig tvinger seg gjennom som en regulerende naturlov i de tilfeldige og skiftende bytteforholdene, slik f.eks. tyngdeloven setter seg gjennom når et hus faller sammen over hodet på en.28) Det at arbeidstida bestemmer verdistørrelsen er derfor en hemmelighet som er skjult under de synlige bevegelsene til de relative vareverdiene. Det at hemmeligheten blir oppdaget fjerner skinnet av arbeidsproduktets verdistørrelse som noe reint tilfeldig, men det fjerner slett ikke verdistørrelsens tinglige form.

Refleksjonen over formene for det menneskelige livet, altså den vitenskapelige analysen av dem, tar i det hele tatt en vei som er motsatt av den virkelige utviklingens vei. Den begynner post festum* og derfor med de ferdige resultatene av utviklingsprosessen. De formene som stempler arbeidsproduktene som varer og som derfor eksisterer som forutsetningen for varesirkulasjonen, er allerede stivnet til naturformer for det samfunnsmessige livet, før menneskene forsøker å komme til klarhet over disse formene. Og da forsøker de ikke å komme til klarhet over den historiske karakteren til disse formene, som de tvert om allerede betrakter som uforanderlige, men over deres innhold. Slik var det bare analysen av vareprisene som førte til bestemmelsen av verdistørrelsen, bare analysen av det felles pengeuttrykket for varene som førte til fikseringen av deres verdikarakter. Men det er nettopp denne ferdige formen til vareverdenen — pengeformen — som i stedet for å avsløre, faktisk tilslører privatarbeidernes samfunnsmessige karakter og dermed privatarbeidenes samfunnsmessige forhold. Når jeg sier at frakk, støvel osv. forholder seg til lerret som den allmenne legemliggjøringen av abstrakt menneskelig arbeid, så ligger galskapen i dette uttrykket klart i dagen. Men når produsentene av frakk, støvel osv. setter disse varene i forhold til lerret som allmenn ekvivalent — eller til gull og sølv, noe som ikke forandrer på saken —, så framtrer for dem forholdet mellom deres privatarbeider og det samfunnsmessige totalarbeidet nettopp i denne forrykte formen.

Slike former utgjør nettopp kategoriene i den borgerlige økonomien. De er samfunnsmessig gyldige, altså objektive tankeformer for produksjonsforholdene i denne historisk bestemte samfunnsmessige produksjonsmåten, vareproduksjonen. Hele mystisismen i vareverdenen, hele trolldommen og alt spøkeriet som tilslører arbeidsproduktene når de tar form av varer, forsvinner derfor med det samme vi flykter til andre produksjonsformer.

Den politiske økonomien ønsker robinsonader.29) La oss derfor til å begynne med besøke Robinson på hans øy. Sjøl om han av naturen er beskjeden, har han likevel forskjelligartede behov å tilfredsstille og må derfor utføre forskjellig slags nyttig arbeid: Lage verktøy, fabrikkere møbler, temme lamaer, fiske, jakte osv. Vi snakker ikke her om hans bønner o.l. da vår Robinson har glede av det og betrakter den slags virksomhet som avkopling. Til tross for at hans produktive funksjoner er forskjellige, så vet han at de bare er forskjellige former for virksomheten til den samme Robinson, altså bare forskjellig slags menneskelig arbeid. Nøden tvinger ham til å fordele tida nøyaktig mellom de forskjellige funksjonene. Hvorvidt den ene funksjonen utgjør en større, den andre en mindre del av hans samlede virksomhet, avhenger av hvor store vanskeligheter det er som må bli overvunnet for å oppnå den ønskede nytteeffekten. Dette har erfaringen lært ham og vår Robinson, som fikk reddet klokke, hovedbok, penn og blekk fra skipbruddet, begynner som en god engelskmann snart å føre bok over seg sjøl. Inventarlista hans inneholder en fortegnelse over de bruksgjenstandene han eier, over de forskjellige arbeidene som er nødvendige for å produsere dem og endelig den arbeidstida som bestemte mengder av disse forskjellige produktene koster ham i gjennomsnitt. Alle forhold mellom Robinson og de tingene som utgjør rikdommen hans og som han sjøl har skapt, er her så enkle og gjennomsiktige at sjøl herr Wirth (tysk vulgærøkonom, o.a.) burde forstå dem uten altfor stor intellektuell anstrengelse. Og likevel inneholder de alle verdiens vesentlige bestemmelser.

La oss nå forflytte oss fra Robinsons lyse øy til den mørke europeiske middelalder. I stedet for den uavhengige mannen finner vi her at alle er avhengige — livegne og grunneiere, vasaller og lensherrer, legmenn og prester. Personlig avhengighet karakteriserer de samfunnsmessige forholdene i produksjonen i like stor grad som det karakteriserer de livssfærene som er vokst opp på grunnlag av denne produksjonen. Men nettopp fordi personlige avhengighetsforhold utgjør det gitte samfunnsmessige grunnlaget, behøver ikke arbeid og produkter å anta en fantastisk skikkelse forskjellig fra deres virkelighet. Arbeid og produkter inngår i den samfunnsmessige virksomheten som naturaltjenester og naturalytelser. Arbeidets naturlige og særegne form blir her dets umiddelbare samfunnsmessige form, i motsetning til under vareproduksjonen, der arbeidets allmenne form utgjør den umiddelbare samfunnsmessige formen. Hoveriarbeid lar seg like godt måle i tid som vareproduserende arbeid, men enhver livegen vet at det han forbruker i tjenesten hos sin herre, er en bestemt mengde av hans egen personlige arbeidskraft. Den tienden som må gå til presten er tydeligere enn prestens velsignelse. Uansett hvordan en måtte bedømme de rollene som menneskene her møter hverandre i, så framtrer i hvert fall de samfunnsmessige forholdene mellom personene i deres arbeid som deres egne personlige forhold. De er ikke forkledd som samfunnsmessige forhold mellom tingene, arbeidsproduktene.

For å kunne betrakte felles arbeid, dvs. umiddelbart samfunnsmessig skapt arbeid, trenger vi ikke å gå tilbake til den naturgitte formen for dette, slik vi møter den på historiens terskel hos alle kulturfolk.30) Et mer nærliggende eksempel utgjør den landlige patriarkalske industrien til en bondefamilie, som til eget behov produserer korn, kveg, garn, lerret, klesplagg osv. Disse forskjellige tingene framtrer i forhold til familien som forskjellige produkter av familiearbeidet, men de opptrer ikke innbyrdes som varer. De forskjellige arbeidene som frambringer disse produktene, som jordbruksarbeid, feavl, spinning, veving, skredderarbeid osv. er i sin naturalform samfunnsmessige funksjoner, fordi de er funksjoner i familien, og familien har sin egen naturgitte arbeidsdeling like så vel som vareproduksjonen har det. Kjønns- og aldersforskjeller, samt arbeidets naturbetingelser som skifter med årstidene, regulerer fordelingen av arbeidet i familien og arbeidstida til de enkelte familiemedlemmene. Men fra begynnelsen av framtrer her forbruket av de individuelle arbeidskreftene, målt i tid, som en samfunnsmessig bestemmelse ved sjølve arbeidene, da de individuelle arbeidskreftene bare fungerer som organer for den felles arbeidskrafta til familien.

La oss til slutt, til en avveksling, tenke oss en sammenslutning av frie mennesker. De arbeider med felles produksjonsmidler og forbruker sine mange individuelle arbeidskrefter bevisst, som en samfunnsmessig arbeidskraft. Alle de forholdene som bestemmer arbeidet til Robinson gjentar seg her, bare at det skjer samfunnsmessig i stedet for individuelt. Alle produktene til Robinson var utelukkende hans personlige produkter og derfor umiddelbart bruksgjenstander for ham sjøl. Totalproduktet til denne sammenslutningen av frie mennesker er et samfunnsmessig produkt. En del av dette produktet tjener igjen som produksjonsmidler og forblir derfor samfunnsmessig. Men en annen del blir fortært som livsmidler av medlemmene i sammenslutningen. Den må derfor bli fordelt blant dem. Måten denne fordelingen vil foregå på vil forandre seg med den særegne karakteren av den samfunnsmessige produksjonsorganismen og det tilsvarende historiske utviklingsnivået til produsentene. Bare som en parallell til vareproduksjonen forutsetter vi at hver produsents andel av livsmidlene er bestemt gjennom hans arbeidstid. Arbeidstida vil altså spille en dobbelt rolle. Den samfunnsmessig planmessige fordelingen av arbeidstida regulerer de riktige proporsjonene mellom de forskjellige arbeidsfunksjonene og de forskjellige behovene. På den andre sida tjener arbeidstida samtidig som målestokk for den individuelle andelen som produsentene har av fellesarbeidet og derfor også for den delen av fellesproduktet som det er mulig å fortære individuelt. Menneskenes samfunnsmessige forhold til sine arbeider og sine arbeidsprodukter forblir her enkle og gjennomsiktige, både i produksjonen og i distribusjonen.

Kristendommen, med dens dyrking av det abstrakte mennesket, særlig i dens borgerlige utviklingsformer som protestantisme, deisme osv., er den religionsformen som samsvarer best med et samfunn av vareprodusenter. De allmenne samfunnsmessige produksjonsforholdene som karakteriserer vareproduksjonen er jo at vareprodusentene forholder seg til sine produkter som til varer, altså verdier, og i denne tinglige formen som likt menneskelig arbeid setter de sine privatarbeider likt hverandre. I de gammelasiatiske, antikke osv. produksjonsmåtene spiller forvandlingen av produktet til vare, og dermed menneskenes tilværelse som vareprodusenter, en underordnet rolle. Men denne rollen tiltar i betydning i samme grad som fellesvesnene nærmer seg sitt undergangsstadium. Egentlige handelsfolk eksisterer bare i den gamle verdens intermundier slik som Epikurs guder,[30] eller som jødene i det polske samfunnets porer. Disse gamle samfunnsmessige produksjonsorganismene er overordentlig mye enklere og gjennomsiktigere enn den borgerlige, men de beror enten på umodenheten til det individuelle mennesket, som ennå ikke har løsrevet seg fra sin naturlige artssammenheng, eller på umiddelbare makt- og trelldomsforhold. De er betinget av at utviklingsnivået på arbeidets produktivkrefter er lavt og at de forholdene som menneskene produserer sitt materielle liv under, dvs. menneskenes forhold til hverandre og til naturen, er tilsvarende snevre. Denne sneverheten gjenspeiler seg ideelt i de gamle natur- og folkereligionene. Det religiøse gjenskinnet av den virkelige verden kan i det hele tatt bare forsvinne når forholdene i det praktiske hverdagslivet framstår for menneskene som dagligdagse, gjennomsiktige og fornuftige forhold, både mellom menneskene sjøl og i forhold til naturen. Skikkelsen til den samfunnsmessige livsprosessen, dvs. den materielle produksjonsprosessen, kan først kaste av seg sitt mystiske tåkeslør når den som et produkt av mennesker, som fritt har sluttet seg sammen, står under deres bevisste planmessige kontroll. For at det skal skje er det imidlertid nødvendig med et materielt grunnlag for samfunnet, dvs. det er nødvendig med ei rekke materielle eksistensbetingelser som sjøl bare er det naturgitte produktet av en lang og smertefull utviklingshistorie.

Den politiske økonomien har nå riktignok, sjøl om det er ufullstendig,31) analysert verdi og verdistørrelse og oppdaget det innholdet som er skjult i disse formene. Men den har ikke engang stilt spørsmålet om hvorfor dette innholdet antar denne formen, hvorfor altså arbeidet framstiller seg i verdien og hvorfor arbeidets tidsmengde framstiller seg i verdistørrelsen til produktet.32) Disse formlene, som bærer det kjennetegnet at de tilhører en samfunnsformasjon der produksjonsprosessen behersker menneskene, i stedet for at menneskene behersker produksjonsprosessen, disse formlene står for den borgerlige bevisstheten som en like sjølsagt naturnødvendighet som det produktive arbeidet sjøl. Førborgerlige former av den samfunnsmessige produksjonsorganismen behandler den derfor omtrent på samme måten som kirkefedrene behandler de førkristelige religionene.33)

I hvor stor grad en del av økonomene blir lurt av fetisjismen som hefter ved vareverdenen, eller det legemlige skinnet av arbeidets samfunnsmessige bestemmelser, beviser bl.a. den kjedelige og tåpelige krangelen om den rollen som naturen spiller i dannelsen av bytteverdien. Da bytteverdien er en bestemt samfunnsmessig uttrykksform for det arbeidet som er anvendt på en ting, så kan den ikke inneholde mer naturstoff enn f.eks. vekselkursen.

Den mest allmenne og minst utviklede formen i den borgerlige produksjonen er vareformen. Det er grunnen til at den opptrer tidlig, sjøl om det ikke er på samme dominerende, altså karakteristiske måte som i dag. På et tidlig tidspunkt er det derfor fremdeles relativt lett å gjennomskue dens fetisjkarakter. Når vi kommer til mer konkrete former, forsvinner sjøl dette skinnet av enkelhet. Hvor kom monetarsystemets illusjoner fra? Denne teorien skjønte ikke at gullet og sølvet som penger representerte et samfunnsmessig produksjonsforhold, men trodde det var naturting med særegne samfunnsmessige egenskaper. Og den moderne økonomien, som overlegent flirer av monetarsystemet, blir ikke dens fetisjisme påtakelig så snart den behandler kapitalen? Hvor lenge siden er det den fysiokratiske illusjonen forsvant, som sa at grunnrenten vokser opp av jorda og ikke ut av samfunnet?

Men for ikke å foregripe, skal vi her nøye oss med enda et eksempel med hensyn til sjølve vareformen. Kunne varene tale, så ville de si: Kanskje vår bruksverdi interesserer menneskene. Men den tilkommer ikke oss som ting. Det som imidlertid tilkommer oss som ting er vår verdi. Vårt eget samkvem som vareting beviser det. Vi forholder oss til hverandre bare som bytteverdier. La oss nå høre hvordan disse varene snakker i språket til økonomene:

«Verdi» (bytteverdi) «er noe som tingene har, rikdom» (bruksverdi) «er noe som menneskene har. Verdi i denne betydningen innbefatter nødvendigvis bytte, rikdom derimot ikke.»34) «Rikdom» (bruksverdi) «er en attributt ved menneskene, verdi er en attributt ved varene. Et menneske eller et fellesvesen er rikt; en perle eller en diamant er verdifull … En perle eller en diamant har verdi som perle eller diamant.»35)

Hittil har ingen kjemiker oppdaget bytteverdi i perler eller diamanter. De økonomiske oppdagerne av denne kjemiske substansen, som gjør særlig krav på kritisk dybde, finner imidlertid at bruksverdien tilkommer tingene uavhengig av deres tinglige egenskaper, mens verdien derimot tilkommer dem som ting. Det som bidrar til å bekrefte denne oppfatningen, er den besynderlige omstendigheten at tingenes bruksverdi realiserer seg for menneskene uten å bli byttet, altså i det umiddelbare forholdet mellom ting og menneske, mens verdien derimot bare blir realisert i byttet, dvs. i en samfunnsmessig prosess. Hvem minnes ikke i den forbindelsen den gode Dogberry, som belærer nattevakta Seacoal:[31]

«Det å være en mann av godt utseende, er en gave fra omstendighetene, men det å kunne lese og skrive kommer fra naturen.»36)



1*)I første opplaget følger: Vi kjenner nå verdiens substans. Det er arbeidet. Vi kjenner målet for størrelsen. Det er arbeidstida. Dens form, som nettopp stempler verdien som bytteverdi, gjenstår å analysere. Før det må imidlertid de bestemmelsene som allerede er funnet bli utviklet noe nærmere.

